text:
LIS VORIS…
Sul vieri di lune
• Si semenin, tal viert: cicorie catalogne, cevole, verze brocul, lidrics, rati tardîf.
• Si plantin, tal viert: fenoli autunâl, latuie, spinaze, ardielut.
• Si cimin cudumar, melanzane, pevaron, pomodoro, coce.
• Si ledrin fenoli e puar; si sblancjin selino, scarole e indivie.
Sul zovin di lune
• Si semenin, tal viert: cardi, savôrs, ravanei, rucule.
• Si traplantin, tal viert: verzis, cicorie catalogne, indivie, latuie romane e capûs, puar, lidrics, cevis, selino.
… E CHEL DI METI TAL SAC
ai di Resie, angurie, jerbe rave, basili, blede di cuestis, blede di tai, cardi, carotis, verze capûs, cudumar, cevole (ancje chê rose de val Cose e chê rosse di Cjavàs), fasûi frescs (ancje il Fiorina di Lusevare) e vuaìnis, indivie, latuiis, melanzanis, melon, patatis, pevarons, puar, pomodoros, savôrs, lidric, rati, selino di cuestis, coçuts.
Intal broili si cjapin sù:
fîcs
FRAMBULIS
cerniculis
nolis
pierçui
piruçs
ciespis
ue grispine
✒ Adriano Del Fabro
ORT FURLAN............
LIS VORIS…


c: text/html

text:
La gnove leç di minorance e proviôt 73 gnûfs cartei bilengâi e diretivis pal ûs uficiâl de lenghe slovene. Daspò di 56 luncs agns, la cuistion storiche de segnalazion bilengâl mancjante e dal ûs uficiâl dal sloven in Carinzie e je stade sierade ai 6 di Lui, cu la leç costituzionâl dal parlament austriac a Viene. Ducj i partîts parlamentârs di diestre a çampe a àn mostrât une unitât esemplâr, lis frazions parlamentârs a àn fat buine la leç cu la ecezion di trê deputâts dai Verts. Tal public al jere presint ancje il governadôr carinzian Dörfler, cuntun grant cartel bilengâl cu la scrite par todesc e sloven »La Carinzie e ringracie pe soluzion!«.
Dopo une consultazion de popolazion carinziane, criticade des organizazions slovenis, ai 16 di Avost e je stade finalmentri celebrade cuntune grande cerimonie te sale dai stemis dal Landhaus di Clanfurt la gnove leç. Sul podi, i prins citadins de Austrie e de Slovenie e rapresentants de minorance: nissun al à pierdude la ocasion di laudâ il »compromès storic«.
Cu la leç costituzionâl il numar di cartei al reste di clap cimentât_ Nissun al è cence taris, ven a dî la uniche imperfezion e je stade il tasê dal president de plui grande organizazion slovene NSKS Valentin Inzko che nol è stât bon di scuindi la sô delusion. I rapresentants de plui grande organizazion dai slovens a àn cirût fin ae ultime dì di modificâ cheste leç. In fin, a son stâts costrets a acetâ il fat che i slovens a adotin gnûfs cartei. Cu la gnove leç costituzionâl, la soluzion e ancje il numar di cartei al reste in clap cimentât, ogni modificazion a pro de minorance e sarà cuasi impussibile.
Dome cualchi ore dopo, tal stes dopomisdì, a vegnin metût sù i prins doi cartei dal totâl di 164 lûcs che a varan une segnalazion bilengâl in Carinzie. Dapardut si sintive il solêf dopo il lavôr finît.
Il governadôr Gerhard Dörfler e il Segretari di Stât Ostermayer (SPÖ) che al jere il cjâf negoziatôr e mediatôr tai ultins mês, a àn organizade une grande fieste ae presince dai cjâfs dai guviers di Austrie e di Slovenie. Ducj si mostravin plui che sodisfats e contents. Dörfler e Ostermayer a àn ancje ricevût lis laudis dai media austriacs e dal parlament, di bande dai partîts politics de diestre e de çampe. Se no fos chê chimiche tra di lôr che a son deventâts amîs, no si sarès cjatade nissune soluzion di compromès. Dörfler si mostrave content, e tant che ringraciament al Segretari di Stât, lu à onorât cul Ordin Nazionâl di aur.
Ancjemò chel istès dopomisdì i politics, adun cui cancelîrs, a metevin man e a instalavin di persone il prin cartel bilengâl a Bad Eisenkappel/Železna Kapla. E di fat, chel cartel cul so non lunc, al à batût ducj i records e al è deventât il plui grant cartel di lûc in Austrie, cu la lungjece di doi metris e la altece di un metri; e di sigûr al è ancje l’unic cartel stradâl instalât a man di doi prins ministris di stât…
Incjadenât a un cartel bilengâl_ Si trate di un moment storic, suntun teren storic. Propit chi a Bad Eisenkappel/Železna Kapla, propit sul confin cu la Slovenie, la lungje dispute e je rivade al colm tal 2006, cuant che il politic di minorance slovene e a vuê unic sindic di minorance slovene in Austrie Franz Josef Smrtnik, si jere incjadenât a un cartel bilengâl par protestâ cuintri il smontaç anunziât dal guvier Haider. Chel al è stât il prin incuintri cul responsabil provinciâl pal trafic dal timp, Gerhard Dörfler. In chê volte, Dörfler al è stât responsabil dal smontaç, vuê invezit dal montaç: tal so câs, un voltâsi te direzion ‘juste’ di 180 grâts.
Tal 2009, Smrtnik al è stât elet te liste Unitât dai slovens (EL) e al è deventât il prin sindic sloven, come che lu clamin vulintîr i media austriacs. Cumò, doi agns daspò, si lu cjate daûr di une bande popolâr, incurnisât di bandieris; denant di lui a son sentâts i plui alts rapresentants dal guvier sloven e austriac, che a dan il benvignût ae gnove leç che e proviôt 73 gnûfs cartei bilengâi, ma ancje diretivis pal ûs uficiâl de lenghe slovene tai comuns di minorance.
Ancje se la minorance slovene si spietave di plui, si à di constatâ un svilup positîf almancul tai cjâfs de popolazion carinziane che ancjemò pôcs agns indaûr e jere dal dut cuintri gnûfs cartei.
Gnûfs progjets di cooperazion cui vicins
Il governadôr al vûl doprâ chest aiar cooperatîf par fusions plui profondis cul vicin meridionâl e ancje par une miôr colaborazion in dute la regjon. Ogni an, in alternance, Lubiane, Clanfurt e Triest, e po une volte ancje Zagabrie, a podaressin rapresentâsi tant che capitâl culturâl de regjon tra lis Alps e la Adrie. Cun di plui, si dovarès – secont il sucessôr di Haider – tirâ fûr la candidature dai trê paîs pe Cope dal Mont di schi. Il guvier di Viene e la Slovenie a domandin la costruzion de seconde galarie pal tunel dai Caravanchis che al coleghe la Carinzie cu la Slovenie.
JANEZ ERAT
TERITORIS – AUSTRIE. Clanfurt al celebre la gnove leç di minorance............
La gnove leç di minorance e proviôt 73 gnûfs cartei bilengâi e diretivis pal ûs uficiâl de lenghe slovene. Daspò di 56 luncs agns, la cuistion storiche de segnalazion bilengâl mancjante e dal ûs uficiâl dal sloven in Carinzie e je stade sierade ai 6 di Lui, cu la leç costituzionâl dal parlament austriac a Viene. Ducj i partîts parlamentârs di diestre a çampe a àn mostrât une unitât esemplâr, lis frazions parlamentârs a àn fat buine la leç cu la ecezion di trê deputâts dai Verts. Tal public al jere presint ancje il governadôr carinzian Dörfler, cuntun grant cartel bilengâl cu la scrite par todesc e sloven »La Carinzie e ringracie pe soluzion!«.

robotstxt: allowed

filter: keep


text:
75 i progjets acetâts pal Bant Arts Senichis de Fondazione Friuli par teatri, danze e musiche, che cun chel a son stâts metûts a disposizion 500.000 euros par valorizâ la produzion artistiche locâl pal tierç an consecutîf.La Fondazion si è duncje confermade tant che un ent tra chei che plui a sostegnin lis iniziativis artistichis di ecelence dal teritori, li che al interven aromai di 25 agns.
Il stanziament al sosten iniziativis intal cjamp des arts dal vîf, tant che rapresentazions, premis o concors teatrâls o coreutics, spetacui di musiche fats dal vîf, stagjons teatrâls, musicâls o di danze. Il contribût al podeve rivâ al 35% dai coscj preventivâts e a 35.000 euros di cuote massime par ogni domande.
Destinataris dal bant, associazions e fondazions che a àn la lôr ativitât principâl tai ambits musicâl, teatrâl o coreutic, ents locâi e istitûts didatics di alte formazion in chescj setôrs.
Il progjet che al à vût plui fonts al è chel de Associazione Amici della Musica Salvador Gandino di Purcie pal XXVIII concors internazionâl Città di Porcia (25.000 euros).
Par progjets che a àn a ce fâ cu la lenghe furlane, fonts pe Associazion Teatrâl Furlane par ATF trenta fest – festival dal trentenâl de associazion teatral furlane, il Coro Panarie pal spetacul Mamui (recension sul nestri mensîl di Avost, ndr), la associazion Lenghis dal Drâc – Amîs di Onde Furlane par Falu par furlan.
✒ Redazion
Sindic jo mame / “La nestre int no à mai molât. Covente fâ, no lamentâsi, par saltâ fûr dal pantan”Walter Tomada
Alessandro Marangoni: la Aclif e deventarà istituzion di riferiment pai furlans “La Assemblee dai sindics furlans e je une realtât necessarie. E cul timp e deventarà ancjemò di plui un pont di riferiment pe identitât de nestre int”. Al è sigûr di chest Alessandro Marangoni, prin citadin di Dartigne, che al crôt tant inte Aclif […] lei di plui +
(L)Int Autonomiste / Autodeterminazion e dirits pai popui, uniche strade di pâsDree Valcic
✽✽ No podìn sigûr fâ fente che la vuere in Ucraine no dedi une serie di problemis intrigôs ancje aes fuarcis che si riclamin ae autodeterminazion dai popui e al ricognossiment dai dirits des minorancis etnichis. Prin di dut, ce che al è daûr a sucedi al è la ultime dimostrazion che chei problemis no […] lei di plui +
L'editoriâl / Macroregjons, une oportunitât di racueiAlessandro Ambrosino - Graduate Institute, Gjinevre
Lis strategjiis macroregjonâls a son la ultime “invenzion” UE par favorî la cooperazion teritoriâl. Trê di cuatri si incrosin in Friûl Intai ultins agns, la Union Europeane si è sfuarçade in maniere vigorose di vignî dongje di plui ai citadins e – su la fonde di chest cambi di rote – e à ricognossût une […] lei di plui +
Ricorence / Pier Pauli Pasolini om contraditori e segnâl di contradizionPre Toni Beline
Tal centenari de muart di Pier Pauli Pasolini o ripuartìn a tocs la tierce part dal libri scrit di Antoni Beline tal 1993 ‘Trilogjie tormentade’, che e rivuarde propit il poete di Cjasarse I. RISPIETÂ IL MISTERI DAL OMLa sience plui dificile e je la cognossince di se stes. E se al è grivi cognossi […] lei di plui +
Int di Cjargne / La sporte de spese a km zero a ‘La Polse’ di Chiara e MatteoMarta Vezzi
Di cualchi dì al è stât screât un gnûf servizi intal spaç e ristorant di Chiara e Matteo “La Polse di Cougnes” a Zui, indulà che si pues cumò cjatâ e comprâ prodots locâi. “La idee e je nassude pal fat che za nô intal ristorant o doprìn avonde materiis primis dal teritori – e […] lei di plui +
Il numar in edicule / Jugn 2022Dree Venier
Jugn 2022 – L’EDITORIÂL. La multiculturalitât e valorize il grant e il piçul / (L)INT AUTONOMISTE. Il pericul centralist al è tal Dna dai partîts talians / PAGJINE 2 – LA STORIE. Di Udin a Pesariis par promovi la mont e i prodots furlans / INT DI CJARGNE. Aziende Agricule Rovis Sabrina di Davài di […] lei di plui +


text:
In ocasion de zornade europeane des lenghis, lunis ai 26 di Setembar a 8 e mieze di sere (20.30) alì de Ostarie “A le Patrie dal Friûl”, in place a Cjampfuarmit, la riviste in lenghe furlane “La Patrie dal Friûl” e presente cu la colaborazion de Cjase pe Europe di Glemone un incuintri dal titul “Fevelâ furlan al è fevelâ european”.
Ospits de serade, moderade di Christian Romanini, a saran Marco Stolfo, curadôr de publicazion multimedial (libri + cdrom) plurilengâl “Il Tratât di Lisbone. Argoments e documents pe integrazion europeane”, e Silvio Moro, President de Cjase pe Europe di Glemone (www.casaxeuropa.org), editôr de opare.
Il volum si vierç cui intervents di Silvio Moro, Roberto Molinaro (Assessôr regjonâl ae istruzion) e Lucio Battistotti (Diretôr de Rapresentance in Italie de Comission europeane), al è bilengâl (furlan/talian) e al è articolât in cinc sezions tematichis.
Va indevant a lei fracant chi —->
La prime e je dedicade al Tratât di Lisbone. Chest argoment al ven frontât di Claudio Cressati, che al insegne li de Universitât dal Friûl e al è President de Academie europeiste dal Friûl-VJ, e dal Vicepresident de Cjase pe Europe, Renato Damiani.
Inte seconde la atenzion e je concentrade su tutele des minorancis e integrazion continentâl – cuntun articul di Marco Stolfo, che al è dotôr di ricercje in Storie dal federalisim e de unitât europeane – e su cooperazion trasfrontaliere, Euroregjons e Grups europeans di cooperazion teritoriâl, cui contribûts di Marco Stolfo e Leopoldo Coen de Universitât dal Friûl.
La publicazion e va indevant cun altris intervents che a permetin di cognossi miôr la storie dal procès di integrazion dal continent e lis azions de UE in diviers setôrs.
Il Cdrom zontât al è complementâr aes pagjinis dal volum, no dome pe forme multilengâl (dut al è disponibil intes cuatri lenghis de regjon: furlan, sloven, todesc e talian), ma ancje pal contignût multidissiplinâr. Par ognidun dai argoments frontâts intes sezions dal libri, di fat, e je metude a disposizion une selezion di fonts documentâls e bibliografichis e di colegaments a pagjinis o sîts Internet di interès specific. Riferiments e links a son organizâts par aree tematiche e a son colegâts ai ristrets dai contribûts publicâts intal volum.
«Si trate dal prin di diviers apontaments che o fasarìn ogni mês: nus à someât significatîf vierzi cuntune serade dedicade a la Europe juste te zornade che la Europe e celebre lis lenghis» e spieghe la redazion da La Patrie dal Friûl «za di cualchi an o puartìn indevant il nestri impegn mensîl pe riviste adun cun seradis sul teritori e par chest o ringrazìin i titolârs de ostarie di Cjampfuarmit nestre omonime che nus àn dade massime disponibilitât, metint a disposizion la lôr sale pes cunvignis».
Comunicato stampa
In occasione della giornata europea delle lingue, lunedì 26 settembre alle 20.30 presso l’Osteria “A le Patrie dal Friûl”, in Largo del Municipio a Campoformido, la rivista in lingua friulana “La Patrie dal Friûl” (www.lapatriedalfriul.org) in collaborazione con la Casa per l’Europa di Gemona del Friuli presenta un incontro dal titolo “Fevelâ furlan al è fevelâ european”.
Ospiti della serata, moderata da Christian Romanini, saranno Marco Stolfo, curatore della pubblicazione multimediale (libro + cd rom) “Il Trattato di Lisbona. Argomenti e documenti per l’integrazione europea”, e Silvio Moro, presidente della Casa per l’Europa di Gemona del Friuli (www.casaxeuropa.org), editore dell’opera.
Il volume si apre con gli interventi di Silvio Moro, Roberto Molinaro (Assessore regionale all’istruzione) e Lucio Battistotti (Direttore della rappresentanza in Italia della Commissione europea), è bilingue (friulano/italiano) ed è articolato in cinque sezioni tematiche.
La prima è dedicata al Trattato di Lisbona. Questo argomento viene affrontato da Claudio Cressati, che insegna presso l’Università del Friuli ed è Presidente dell’Accademia europeista del Friuli-VG, e dal vicepresidente della Casa per l’Europa, Renato Damiani.
Nella seconda, l’attenzione è concentrata sulla tutela delle minoranze e integrazione continentale – con un articolo di Marco Stolfo, che è dottore di ricerca in Storia dal federalismo e dell’unità europea – e su cooperazione transfrontaliera, Euroregioni e Gruppi europei di cooperazione territoriale, con i contributi di Marco Stolfo e Leopoldo Coen dell’Università del Friuli.
La pubblicazione continua con altri interventi che permettono di conoscere meglio la storia del processo d’integrazione continentale e le azioni dell’UE in diversi settori.
Il Cdrom allegato è complementare alle pagine del volume, non solo per la forma multilingue (tutto è disponibile nelle quattro lingue della regione: friulano, sloveno, tedesco e italiano), ma anche per il contenuto multidisciplinare. Per ogni argomento affrontato nelle sezioni del libro, infatti, è a disposizione una selezione di fonti documentali e bibliografiche e di collegamenti a pagine e siti Internet di interesse specifico. Riferimenti e links sono organizzati per area tematica e sono collegati alle sintesi dei contributi pubblicati nel volume.
«Si trate dal prin di diviers apontaments che o fasarìn ogni mês: nus à someât significatîf vierzi cuntune serade dedicade a la Europe juste te zornade che la Europe e celebre lis lenghis» spiega la redazione de La Patrie dal Friûl «za di cualchi an o puartìn indevant il nestri impegn mensîl pe riviste adun cun seradis sul teritori e par chest o ringrazìin i titolârs de ostarie di Cjampfuarmit nestre omonime che nus àn dade massime disponibilitât, metint a disposizion la lôr sale pes cunvignis».
Sindic jo mame / “La nestre int no à mai molât. Covente fâ, no lamentâsi, par saltâ fûr dal pantan”Walter Tomada
Alessandro Marangoni: la Aclif e deventarà istituzion di riferiment pai furlans “La Assemblee dai sindics furlans e je une realtât necessarie. E cul timp e deventarà ancjemò di plui un pont di riferiment pe identitât de nestre int”. Al è sigûr di chest Alessandro Marangoni, prin citadin di Dartigne, che al crôt tant inte Aclif […] lei di plui +
(L)Int Autonomiste / Autodeterminazion e dirits pai popui, uniche strade di pâsDree Valcic
✽✽ No podìn sigûr fâ fente che la vuere in Ucraine no dedi une serie di problemis intrigôs ancje aes fuarcis che si riclamin ae autodeterminazion dai popui e al ricognossiment dai dirits des minorancis etnichis. Prin di dut, ce che al è daûr a sucedi al è la ultime dimostrazion che chei problemis no […] lei di plui +
L'editoriâl / Macroregjons, une oportunitât di racueiAlessandro Ambrosino - Graduate Institute, Gjinevre
Lis strategjiis macroregjonâls a son la ultime “invenzion” UE par favorî la cooperazion teritoriâl. Trê di cuatri si incrosin in Friûl Intai ultins agns, la Union Europeane si è sfuarçade in maniere vigorose di vignî dongje di plui ai citadins e – su la fonde di chest cambi di rote – e à ricognossût une […] lei di plui +
Ricorence / Pier Pauli Pasolini om contraditori e segnâl di contradizionPre Toni Beline
Tal centenari de muart di Pier Pauli Pasolini o ripuartìn a tocs la tierce part dal libri scrit di Antoni Beline tal 1993 ‘Trilogjie tormentade’, che e rivuarde propit il poete di Cjasarse I. RISPIETÂ IL MISTERI DAL OMLa sience plui dificile e je la cognossince di se stes. E se al è grivi cognossi […] lei di plui +
Int di Cjargne / La sporte de spese a km zero a ‘La Polse’ di Chiara e MatteoMarta Vezzi
Di cualchi dì al è stât screât un gnûf servizi intal spaç e ristorant di Chiara e Matteo “La Polse di Cougnes” a Zui, indulà che si pues cumò cjatâ e comprâ prodots locâi. “La idee e je nassude pal fat che za nô intal ristorant o doprìn avonde materiis primis dal teritori – e […] lei di plui +
Il numar in edicule / Jugn 2022Dree Venier
Jugn 2022 – L’EDITORIÂL. La multiculturalitât e valorize il grant e il piçul / (L)INT AUTONOMISTE. Il pericul centralist al è tal Dna dai partîts talians / PAGJINE 2 – LA STORIE. Di Udin a Pesariis par promovi la mont e i prodots furlans / INT DI CJARGNE. Aziende Agricule Rovis Sabrina di Davài di […] lei di plui +


text:
An 1971: su la carbonele de piste dal stadi Moretti di Udin a corin i plui brâfs campions dal mont tal speedway. Un compens pe storie motociclistiche dal Friûl, che dal secont dopovuere al fo l’unic puest di Italie dulà praticâ chest sport (di no dismenteâ i nons di Luigi Fantuzzi, Mario Calligaris, Giordano Bon, Mario Rupil e Renzo Travagini). Ae gare pal campionât dal mont al stadi Moretti a jerin plui di 18 mil spetatôrs. La presince americane e inglese dopo la seconde vuere mondiâl e fo il motîf dal amôr dai furlans viers cheste dissipline.
IL CIRCUIT CUMÒ_ Tantis personis a van a viodi ancje cumò lis garis a Terençan di Puçui, dulà che al è un dai pôcs ovâls di Italie ancjemò vierts. L’ovâl di Terençan al è stât viert tal 1972, par opare de Polisportive Olimpia di Terençan, che e veve dentri ancje une sezion motociclistiche. Di chê volte, a son stadis une vore di garis talianis, europeanis e mondiâls, tant individuâls che a scuadris.
Un puest li che si respire un aiar particolâr: a difarence di altris cjamps di gare plui o mancul nobii dal ovâl di tiere, achì si sta come in famee. Ducj insiemit ator de piste, fameis interiis, tancj fruts, maris, paris e nonos comprendûts. Cu la cuvierte distirade sul prât, a mangjâ hot dog e pan e salam.
Davide Francescutti
SPECIÂL – Dal stadi Moretti a Terençan di Puçui............
An 1971: su la carbonele de piste dal stadi Moretti di Udin a corin i plui brâfs campions dal mont tal speedway. Un compens pe storie motociclistiche dal Friûl, che dal secont dopovuere al fo l’unic puest di Italie dulà praticâ chest sport (di no dismenteâ i nons di Luigi Fantuzzi, Mario Calligaris, Giordano Bon, Mario Rupil e Renzo Travagini). Ae gare pal campionât dal mont al stadi Moretti a jerin plui di 18 mil spetatôrs. La presince americane e inglese dopo la seconde vuere mondiâl e fo il motîf dal amôr dai furlans viers cheste dissipline.


text:
Udin e Cjamin dal Tiliment a son stadis lis primis presentazions di “JNK oltri la ultime frontiere” il film dal regjist di Codroip Marco D’Agostini e che al viôt tant che protagonist il grup dai JoNoKognos, in particolâr Luca D’Angela, leader de formazion, ma in cheste ocasion vôs dal documentari. Tai passe 50 minûts di video si cjape spont de finâl dal Liet International 2012 davuelt a Xixon, tes Asturiis, dulà che a àn partecipât i nestris musiciscj.
Ducj i doi classe 1978, ju vin incuintrâts par fânus contâ alc di plui su cheste esperience e no dome.
Marco, presentinus Luca
Al è une persone determinade, cuntune fuarte vene artistiche che e ven fûr simpri, ancje cuant che nol sune. Al è un leader, sedi pai aspiets positîfs tant che il carisme, sedi pai difiets par vie che ogni tant al pues someâ ruspi. E su dut, al è un grant comunicadôr: potenzialitâts fuartis che o ai riscuintrât fin di cuant che lu ai viodût la prime volte.
Luca, presentinus Marco
Al è un visionari parcè che al rivât a tirâ sù un film di un base semplice. Lu veve za fat par un nestri video “Mai, mai”, dulà che i vevi dât cualchi spont pe senegjature e al è rivât a fâ propit ce che o vevi tal cjâf, tradusint in imagjins lis mês sugjestions: cuasi che lu ves za viodût prime di me. Il comunicadôr vêr al è lui.
Ce nus disêso di chei altris components dai JoNoKognos?
Luca Morassutti “il Cico”, djembè: al è chel che al à mancul tecniche tal sunâ, ma al met plui energjie e passion di ducj. Al è chel che forsit i crôt di plui tal progjet JoNoKognos.
Stefano Locatelli, batarie: chel che si fâs mil problemis par dut, al somee chel plui dûr e invezit al è une vore sensibil. Simpri disponibil cun ducj, un toc di pan!
Mauro Pontisso, bas: il mister X dal grup, di lui no si sa mai nuie, un caratar une vore particolâr… svoladi, ma tal stes timp istrionic ancje lui, cu la passion pe poesie e pal teatri.
Simone Mariotti, ghitare: l’ultin rivât tal grup che al à cjapât il puest di Marco Della Mora, il nestri vecjo ghitarist che, dopo vênus lassâts par studiâ in Austrie, cumò al è tornât in Friûl e al continue a sunâ cuntune altre band, i “Emily’s bed”. Simone al è une vore cuadrât, l’element plui tecnic dal grup.
JNK al nas prime come road movie, ma al finìs par jessi alc di plui…
Marco: O sin partîts come un diari di viaç in ocasion de finâl dal Liet Festival. Dopo al è stât naturâl costruî ce che al è prime dal viaç, ma ancje descrivi cemût che e vîf chi une gjenerazion. E dut chest lu vin costruît insiemit.
Luca: E je stade tant che une sentade cuntun psicolic: nol è facil contâsi in public cu lis tôs sensazions, fasint une fotografie gjenerazionâl. Tal film Marco al rive a descrivi lis nestris personalitâts e la musiche e ven dopo, e je chel element che al lee la storie.
Ce aie lassât cheste esperience dal Liet?
Luca: Nus à dât une cerce di cemût che e je la vite dal musicist. O vin simpri trascurade la autopromozion, parcè che o vin simpri cjapade cheste esperience di grup tant che une maniere di stâ insiemit tra amîs. Par nô e je stade une esperience formative une vore impuartante.
Marco: Dal pont di viste tecnic i JoNoKognos no vevin nuie di mancul, però ancje tal documentari o ai cirût di trasmeti il fat che no si son snaturâts: a àn mantignude la lôr identitât e no àn costruît un “personaç” dome parcè che e vevin di frontâ une platee internazionâl.
Il Friûl isal un ambient favorevul?
Marco: Fevelant di cine o pensi che nol sedi facil rispiet a une grande citât. Però si pues fâ tant, ancje parcè che tai ultins dîs agns la tecnologjie e je cressude, semplificant tancj problemis. Ce che invezit spes al mancje a son dôs robis: une e je une struture di produzion che e dedi la pussibilitât di organizâ il lavôr; chê altre e je une culture dal audiovisîf: al somee banâl, ma al covente studiâ.
Luca: Fevelâ di Friûl tant che un puest sierât al è un pôc ridutîf. Disìn pluitost che il moment al è dificil par ducj e dapardut. Fevelant di musiche, a nivel internazionâl, la ultime rivoluzion musicâl e je stade tai agns ’90 cui Nirvana. E la dificoltât che in chescj agns a àn vût ducj, chi di nô no son diferentis.
Luca, a FriuliDoc e jere in program une vuestre esibizion, invezit ce isal sucedût?
Ehhhh (riduçant)… disìn che si sin cjatâts intune situazion che no jere la nestre e alore o vin preferît no sunâ. Ae fin o jerin contents distès parcè che la nestre filosofie e je chê di divertîsi e fâ divertî: se o vessin sunât probabilmentri cualchidun al varès bruntulât. O vin passade une biele serade parcè che nus pareve di vê fat passâ une biele serade a ducj chei che no nus àn sintût e che a jerin li par mangjâ e par stâ cuiets.
Marco, e cumò ce sucedial dal documentari?
Mi auguri di condividilu il plui pussibil, fasintlu viodi a plui int pussibil organizant proiezions sul teritori, che i ten in particolâr. Par intant o pues anticipâ che o vin preparade la version in DVD cui sottitui ancje par inglês e o parteciparìn a 2 festivals: in Portogal e a Udin, la mostre dal cine a fin Novembar cun altris films di dute Europe. E o stin preparant une sorprese ancje pe Patrie, ma no zonti di plui… Però no sin grancj promotôrs di nô stes e duncje e je forsit la part plui dificil, ancje parcè che come che al diseve Luca, e je stade une esperience une vore intime, nassude ad ôr dal Tiliment che al è la anime che e cor sot vie e che e je plasude une vore, metint dacuardi dutis lis gjenerazions che a stan viodint il documentari.
Prossim progjets?
Luca: Nô o lassìn che lis robis a sucedin… no vin mai cirût puescj par sunâ. O vin tocs gnûf, nus plasarès fâ il tierç Cd…
Marco: O continui a colaborâ cu la Universitât insegnant a Pordenon e o stoi lavorant a diviers progjets, magari alc plui di scrit…
E sul Friûl e la nestre lenghe, cemût le viodêso?
Luca: No pensi che e sedi une lenghe in estinzion e o soi content parcè che o vin rivât a fâ scuvierzi a tancj zovins che si pues fâ musiche ancje par furlan: i Residui di Chernobyl che a àn partecipât chest an a lis selezions dal Premi Friûl lu àn fat dopo vênus sintûts nô. E ancje dopo des proiezions dal documentari tancj zovin mi son vignûts dongje e mi àn fat domandis.
Marco: Il furlan al è une lenghe in evoluzion, e fasint robis di nivel, musiche o cine, tu rivis a tirâ dongje ancje i zovins che a ricognossin la cualitât.
Ce rapuart vêso cu la tradizion, in chest câs musicâl?
Luca: O amet la mê ignorance, ancje se la mê tesi di lauree e je stade su la musiche resiane e duncje o ai cirût di studiâ la tradizion. Ma par fâ musiche, o ai simpri sintût la dibisugne di esprimimi te mê maniere e la mê maniere e je rock ‘nd roll. Ancje par chest o pensi che o vin rivât a tirâ dongje divierse zoventût fasintjur sintî une lenghe che se no a varessin viodût dome come la lenghe dai lôr nonos. Il nestri percors e chel di Lino Straulino su lis vilotis a son parelis, a àn di lâ indevant ducj i doi, cence dibisugne di scuintrâsi.
Marco: Come che o soi fan dai JoNoKognos, lu soi ancje di Lino Straulino. O soi convint che dal moment che o vin une lenghe nestre fevelade, e sedi ancje une “lenghe musicâl” origjinâl e al è just aprofondî il so studi. Però o pensi che la ricercje che al fâs Lino e vadi intune direzion che no je contaminabile cun ce che a fasin i JoNoKognos, parcè che ju learès intun scheme che nol è chel che lôr a sintin plui naturâl. ❚
✒ Christian Romanini
Sindic jo mame / “La nestre int no à mai molât. Covente fâ, no lamentâsi, par saltâ fûr dal pantan”Walter Tomada
Alessandro Marangoni: la Aclif e deventarà istituzion di riferiment pai furlans “La Assemblee dai sindics furlans e je une realtât necessarie. E cul timp e deventarà ancjemò di plui un pont di riferiment pe identitât de nestre int”. Al è sigûr di chest Alessandro Marangoni, prin citadin di Dartigne, che al crôt tant inte Aclif […] lei di plui +
(L)Int Autonomiste / Autodeterminazion e dirits pai popui, uniche strade di pâsDree Valcic
✽✽ No podìn sigûr fâ fente che la vuere in Ucraine no dedi une serie di problemis intrigôs ancje aes fuarcis che si riclamin ae autodeterminazion dai popui e al ricognossiment dai dirits des minorancis etnichis. Prin di dut, ce che al è daûr a sucedi al è la ultime dimostrazion che chei problemis no […] lei di plui +
L'editoriâl / Macroregjons, une oportunitât di racueiAlessandro Ambrosino - Graduate Institute, Gjinevre
Lis strategjiis macroregjonâls a son la ultime “invenzion” UE par favorî la cooperazion teritoriâl. Trê di cuatri si incrosin in Friûl Intai ultins agns, la Union Europeane si è sfuarçade in maniere vigorose di vignî dongje di plui ai citadins e – su la fonde di chest cambi di rote – e à ricognossût une […] lei di plui +
Ricorence / Pier Pauli Pasolini om contraditori e segnâl di contradizionPre Toni Beline
Tal centenari de muart di Pier Pauli Pasolini o ripuartìn a tocs la tierce part dal libri scrit di Antoni Beline tal 1993 ‘Trilogjie tormentade’, che e rivuarde propit il poete di Cjasarse I. RISPIETÂ IL MISTERI DAL OMLa sience plui dificile e je la cognossince di se stes. E se al è grivi cognossi […] lei di plui +
Int di Cjargne / La sporte de spese a km zero a ‘La Polse’ di Chiara e MatteoMarta Vezzi
Di cualchi dì al è stât screât un gnûf servizi intal spaç e ristorant di Chiara e Matteo “La Polse di Cougnes” a Zui, indulà che si pues cumò cjatâ e comprâ prodots locâi. “La idee e je nassude pal fat che za nô intal ristorant o doprìn avonde materiis primis dal teritori – e […] lei di plui +
Il numar in edicule / Jugn 2022Dree Venier
Jugn 2022 – L’EDITORIÂL. La multiculturalitât e valorize il grant e il piçul / (L)INT AUTONOMISTE. Il pericul centralist al è tal Dna dai partîts talians / PAGJINE 2 – LA STORIE. Di Udin a Pesariis par promovi la mont e i prodots furlans / INT DI CJARGNE. Aziende Agricule Rovis Sabrina di Davài di […] lei di plui +


text:
Apontament cu la tradizion a Cividât a Pasche e tal lunis di Pasche, cuant che placis e borcs de citât langobarde si animaran graciis al zûc dal “truc”, che al plâs a piçui e grancj. E je une tradizion ludiche, di pratiche tant antighe, che e consist intal prontâ un cjadin di savalon che al cale a struture ovâl là che si fasin lâ jù, rispietant regulis ben precisis, ûfs colorâts cul intindiment di fâju tocjâ tra di lôr (il vocabul “truc” al è onomatopeic, al riclame il rumôr di ogjets che si tocjin, a trussin, si sburtin tra di lôr). L’ûs dal ûf al à un significât impuartant, viodût che al rapresente la rinassite e al è un simbul di Pasche par ecelence.
Il “truc” al è un zûc esclusîf di Cividât e si pratiche in maniere rigorose dome intes zornadis di Pasche e lunis di Pasche, che chest an a colin il prin e ai 2 di Avrîl, la matine, des 10 e mieze a misdì e mieç, e tal dopomisdì, des 3 fin al tramont in place Pauli Diacun, in place Forum Juli Cesar e in place Dante; des 2 dopomisdì al crepuscul ancje a Grupignan li de vecje scuelute. Ai 31 di Març, des 10 di matine, in place Forum Juli Cesar si podarà imparâ a costruî il “truc”, lis regulis dal zûc e a colorâ i ûfs. Plui informazions al numar 0432/732401.
CE FÂ? Il “truc” a Cividât............
Apontament cu la tradizion a Cividât a Pasche e tal lunis di Pasche, cuant che placis e borcs de citât langobarde si animaran graciis al zûc dal “truc”, che al plâs a piçui e grancj. E je une tradizion ludiche, di pratiche tant antighe, che e consist intal prontâ un cjadin di savalon che al cale a struture ovâl là che si fasin lâ jù, rispietant regulis ben precisis, ûfs colorâts cul intindiment di fâju tocjâ tra di lôr (il vocabul “truc” al è onomatopeic, al riclame il rumôr di ogjets che si tocjin, a trussin, si sburtin tra di lôr). L’ûs dal ûf al à un significât impuartant, viodût che al rapresente la rinassite e al è un simbul di Pasche par ecelence.


text:
Presentant il Speciâl – Erois furlans o vin cjapât spont de atualitâ publicant un comunicât stampe che al diseve cussì:
La Patrie dai erois furlans
Ta chescj dîs e ten banc su lis pagjinis de cronache locâl la iniziative di Gianfranco D’Aronco, Bruno Vidal e Ottorino Burelli che, intune letare vierte scrite al Sindic di Udin, a domandin a Furio Honsell di gjavâ il non di Place Cadorna e intitulâle ai miârs di soldâts muarts te vuere mondiâl (o miôr: mandâts a murî propit par cause di chest gjenerâl).
La liste des placis e des viis intituladis a nons de talianitât e de propagande di une cierte fate e je une vore lungje chi in Friûl. Se cualchi aministrazion comunâl, comprindude chê di Udin, e volès gambiâ cheste ande e tacâ a fâ intitulazions a personaçs eroics de nestre tiere, cuasi simpri platâts ma che a son, a podaràn cjapâ ispirazion dal numar di Avrîl de riviste «La Patrie dal Friûl» e dal so «speciâl erois furlans», che al sarà presentât in anteprime ai 4 di Avrîl a Buie inte Sale esposizions dal museu de art de medaie, a lis 16.30 in ocasion des iniziativis pe Fieste dal Friûl.
In rispueste a chest comunicât o vin ricevude une mail PAR TALIAN che us riproponìn te nestre lenghe e la relative rispueste.
Pûr condividint la iniziative indreçade a valorizâ la memorie dai tancj erois furlans dismenteâts, o pant la mê contrarietât a la propueste di gjavâ in non di place Cadorna, par altri motivade cuntun esam storic di ce che al à fat il gjenerât pluitost aprossimatîf e faziôs. I soldâts, par altri, no son obleâts a combati (e magari cussì no a murî) par volontât di un gjenerâl, ma daûr des leçs dal Stât (di ogni stât, no dal sigûr dome di chel talian). Duncje o invidi a valutâ cun plui atenzion prime di judicâ figuris di rilêf storic.
MARCO PASCOLI
O FASÌN RISPUINDIN AE LETARE SANDRI CARROZZO, AUTÔR DI UN DAI ARTICUI DAL NESTRI «SPECIÂL EROIS FURLANS»:
Cjâr Marco Pascoli,
dal sigûr il gjen. Cadorna nol è stât la cause di ducj i mâi de prime vuere mondiâl, ma se si à voie di gjavâi lis responsabilitâts negativis che al à vût (e un gjenerâl che si rispieti al scuen cjapâsi sù dutis lis responsabilitâts, robe che Cadorna, propit tai moments plui critics, al à refudât di fâ) alore, par simetrie e coretece, si varès di gjavâi ancje chês positivis che lu fasin deventâ une figure di «rilêf storic». Par altri il fat di vê il titul di une strade o di une place nol vâl par dutis lis figuris di rilêf storic, se di no o varessin di spesseâ a dedicâ stradis a Adolf Hitler, Benito Mussolini, Francisco Franco, Iosif Stalin, Pol Pot o altris figuris dal sigûr impuartantis pe storie umane, ma che no si sintìn di condividi come simbui positîfs. E al è propit chest valôr simbolic positîf che al è discriminant: no jerie magari aprossimade e faziose la decision di dâi a Cadorna il titul di une place? In non di ce si aial fat une sielte dal gjenar? In non dal militarisim plui barbar paiât prin di dut dai soldâts, dal nazionalisim e dal fassisim che a àn insanganât la Europe, de propagande inumane che e trasforme lis vitimis dal podê in martars e erois, par justificâsi, alimentâsi e preparâ gnovis gjenerazions di vitimis sacrificâls: cjâr Marco Pascoli, magari in maniere aprossimative e faziose, ma noaltris, in cussience, no si sintìn di condividi chescj valôrs.
LETARIS – Erois............
Presentant il Speciâl – Erois furlans o vin cjapât spont de atualitâ publicant un comunicât stampe che al diseve cussì:


text:
“Glemone îr, vuei e doman”
BANT DI CONCORS 2019-2020 - XXIV EDIZION
Il Comun di Glemone, cul patrocini de ARLeF – Agjenzie regjonâl pe lenghe Furlane, al bandìs la XXIV edizion dal concors intitulât ae memorie di pre Pieri Londar (Pietro Londero), par assegnâ il premi leterari in lenghe furlane “Glemone îr, vuei e doman”.
Il concors si compon di trê sezions:
te prime sezion, vierte a ducj, si concor cuntun lavôr di narative par fruts di no plui di undis agns, ancje ilustrât, che al à di jessi ambientât tai lûcs, monuments, o edificis a sielte, baste che a sedin di Glemone.
Te seconde sezion si concor cuntun lavôr a teme libar, fat di singui o di grups, che al tocji la didatiche dal insegnament in lenghe furlane tes scuelis de infanzie, primariis o secondariis di prin grât; si pues considerâ ancje une esperience za davuelte.
Ae tierce sezion si concor cuntun lavôr di grup davuelt dai fruts des scuelis de infanzie, primariis o secondariis di prin grât, cul jutori di un insegnant, che al à di jessi une rivisitazion di “La liende dal cjistiel di Glemone”, si à di ambientâle intal timp dal “îr”, o pûr in chel di “vuê”, o dal “doman” di Glemone.
I scrits a varan di jessi par furlan, te grafie uficiâl.
I lavôrs a varan di jessi mandâts par pueste racomandade A.R., o pûr consegnâts a man – tai oraris che i uficis a son vierts al public – al ufici protocol dal Comun di Glemone, cun segnat par fûr “Concors Glemone îr, vuei e doman”, dentri dai 30 di Jugn dal 2020.


text:
LA RICETE
Ingredients par cuatri personis
600 grams di spale di purcit fumade
dôs fueis di orâr
Procediment
Bulî, a flame basse, la spale di purcit fumade in aghe aromatizade cun dôs fueis di orâr par miezore sù par jù, dut câs fin che il piron nol jentre cun facilitât e la cjar e je tenare. Cuant che e je cuete, lassâ che si disfredi e taiâle a fetis gruessis un dêt o pôc mancul e mangjâle cun fuiace dolce e compagnade di un bon prosec o – e tant che al conseave ancje il grant cogo dal “Roma” di Tumieç, Gianni Cosetti, tal so “Vecchia e nuova cucina di Carnia” -, cun cren a pene gratât e un fîl di vueli extravergjin di ulive.
(e.a.)


text:
In viaç te fede e te nestre identitât.
In colaborazion cu la Associazion «La Grame» o proponìn ai nestris letôrs un altri libri râr: A Sant Jacum, là che al finìs il mont di pre Antoni Beline. No dome un diari dal viaç fat dai 12 ai 17 di Fevrâr dal 1996 cui amîs di Glesie furlane, ma une ocasion par rifleti su lis nestris lidrîs cristianis, culturâls, linguistichis e identitariis. Un viaç tal Nord de Galizie, passant par Montserrat, dongje Barcelone in Catalogne, ma soredut partint e tornant in Friûl e te nestre storie. Di fat, cun chest spirt o vin pensât di proponi dongje des pontadis ancje une piçule schede che e presente lis gleseutis (no dutis…) che a son dedicadis a Sant Jacum, tacant propit di chê di Vençon, il paîs li che al è nassût pre Antoni Beline: il viaç al continuarà proponint volte par volte une zone difarente dal nestri Friûl. Une esperience di fede che e devente une esperience di cognossince e aprofondiment de identitâtdal nestri popul. (Christian Romanini)
Tornant di Sant Jacum
Nol capite ogni dì di pelegrinâ a un lûc straordenari pe spiritualitât, pregnance culturâl e simboliche come Sant Jacum di Galizie. I plui fortunâts, rârs plui des moscjis blancjis, a levin une volte in vite. La fole e veve di contentâsi de seconde oportunitât, chê dopo muarts, prin di lâ finalmentri a distirâ i vues pe polse eterne. La Providence e à volût che ancje jo o podès meti i miei puars pas su la «strade di Sant Jacum» insieme cui milions e milions di oms e feminis di ogni lenghe e fate, sants e barons, devots e imbroions, penitents e profitadôrs, ingjenuis e furbos, grancj e piçui, innomenâts e scognossûts, plens di titui e incarichis e plens di fam e fastidis, e no ai flât di ringraziâle parcè che mi jeri biel rassegnât a fâ la mê talpinade dopo di vê cjapât cumiât definitîf de mê tiere e de mê int e di vê voltade la muse viers dal Ocident, il paîs de muart e dai muarts. Invezit o ai stât, ancje se cu lis comoditâts di vuê che, se ti permetin di rivâ relativementri sigûr e intun lamp, ti gjavin la brame, la gole, la sodisfazion, il spasim di chel che al viôt finalmentri di lontan lis spicis di chel santuari che al à podût contemplâ dome tai siums robâts che a dividevin une zornade di chê altre. In plui o ai stât cul cûr inmò clip pes emozions di un lûc unic come la tiere che e je stade testemonie mute e maraveade de aventure dal Signôr vistût cui catans de mortalitât. Cussì, dopo di jessimi inzenoglât denant dal sepulcri vueit di Crist a Jerusalem, mi soi sbassât a venerâ la cassute là che a disin che a son i vues di un dai siei dissepui, chel Jacum fi di Zebedeo e fradi di Zuan che lui al à clamât ad ôr dal lâc di Tiberiade, par che al deventàs pescjadôr di umigns, testemoni amirât de sô trasfigurazion e consoladôr mancjât de sô agunie e une des dodis colonis che a tegnin sù la glesie e a judicaran di dirit i popui e la storie. Un lûc di tradizion apostoliche al è ce che di plui venerabil si pues cjatâ come cristians. L’ an passât a Jerusalem, là che al è nassût il vanzeli; chest an in Galizie, là che al à tocjât l’ultin confin de tiere e il pont di plui grande estension, almancul te concezion cosmologjiche medievâl che e à determinade la tressadure de nestre culture e civiltât cristiane. Mi mancjarès il tierç lûc sant te tradizion dai pelegrins, il tombâl di Sant Pieri a Rome, ma par cumò o preferìs fermâmi. No si à mai di jessi sfaçâts cu la gracie di Diu e pluitost di ingolfâsi fin che ti spissule jù pal barbuç al è miei supâle planc planchin, gote a gote, savint che inte vite il desideri al è preferibil a la assuefazion e a la saturazion. No pues e no vuei dismenteâ che in ducj i doi i pelegrinaçs o ai vude la consolazion de compagnie materiâl e spirtuâl dai miei amîs di Glesie Furlane, e di altris di lôr, che aromai di agnorums mi compagnin tal pelegrinâ spirtuâl e culturâl aes risultivis de nestre identitât cristiane e furlane, un pelegrinaç no mancul sant e stimolant. L’an passât o soi partît pe Palestine in plene libertât interiôr, cence spietâmi nuie, e il Signôr mi à premiât fasintmi sintî emozions e impressions straordenariis, che o ai cirût di butâ jù, par chel che si pues contâ di un fat indicibil, intun librut intitulât: Impressions di un levit furlan pelegrin in Tiere Sante. Une vore che mi à fat ben a mi tal dâle dongje e a chei che le stan leint propit in chest trat di timp. No intint fâ la stesse robe par Sant Jacum. Prin di dut parcè che i doi fats no àn la stesse penzece e po parcè che, se une robe ti ven ben, la copie e je simpri alc di mancul, cuant che no devente une brute copie. Lu provin chei che a tornin intun lûc che ur pareve il paradîs o a mangjâ un plat che ur pareve la fin dal mont. O cirarai di butâ jù duncje cualchi idee, impression, coment come che mi vegnin tal cjâf, cence un ordin concret. Prin che la memorie e vegni scancelade di un altri fat e prime che la prosaicitât Sante e juste dal vivi di ogni dì mi gjavi chel stât di gracie e di comozion interiôr che al è par definizion transitori e cence tignince, come i colôrs delicâts de albe e lis perlis indarintadis de rosade.
pre Antoni Beline
____________________________________________________________________
Cirint Sant Jacum ator pal Friûl
VENÇON, BORC DI SANT JACUM
Gleseute sucursâl, in borc Sant Jacum, e à un implant archeologjic dal X sec. ma e je ricuardade de metât dal Tresinte; e à vût intervents e zontis plui tardis.
La aule e je retangolâr cun capriadis a viste; il côr bas e retangolâr cun volte a bote di stamp romanic; l’atri al è alt e larc tant che la aule cun ampliis lûs a sest acût, zontât (o rifat) intal 1525; la puarte e presente une lunete a dut sest e barcons di faciade cuadrâts (probabilmentri plui tarts); su la colme de façade e je une alte monofore cjampanarie.
La muradure e je in pieris scuadradis no tant a fin, sul cuviert a son cops.
Dentri o cjatìn afrescs di scuele furlane (dissepul di Vitale di Bologne) de fin dal Tresinte; doi rilêfs in piere dal prin Cuatricent (Sants Pieri e Pauli); daspò l’altâr maiôr baroc di len intaiât (Zuan Seider di Vençon, 1630 cirche).
Sdrumade dai taramots dal ’76, e je stade ricostruide cun une ricomposizion par anastilosi intal 1982.
O ringraziìn bons. Roberto Bertossi pe consulence
I CLASSICS – 1. A SANT JACUM, là che al finìs il mont............
In viaç te fede e te nestre identitât.


text:
1. Il cjâf dal “mostri” al è chi, tra i comuns di Redipulie e S. Pieri dal Lusinç. Svicinantsi di gnot in autostrade,
lis lûs blancjis e rossis pe sigurece dal trafic aeri indi dan une imagjin spetrâl. Pardabon un biliet di visite dal Friûl orent pai turiscj che a transitin dilunc de A4. E di dì il gredei di cablis eletrics e pilons al cuvierç ancje la visuâl dal sacrari di Redipulie de autostrade. Par no fevelâ dal flum Lusinç, disfigurât in maniere ireparabile dal passaç dai cablis.
2. O sin a Vilès. L’eletrodot al procêt disfigurant lis campagnis dal Friûl Orientâl e al lenç ancje il centri comerciâl “Tiare”. Il paralelisim cu la autostrade A4 al rint ancjemò pluì sureâls lis sieltis progjetuâls che a son stadis fatis. Tant che proponût dal Comitât pe vite dal Friûl rurâl l’eletrodot al podeve jessi intierât cun comut dilunc de autostrade in ocasion de costruzion de tierce corsie.
3. Ator dai borcs rurâi di Passarian di Pavie e di S. Stiefin, in bande di une roie, a saltin fûr no dome i pilons “monostelo” dal eletrodot, ma ancje il grant profîl de centrâl eletriche logade a mieç tra il teritori dai comuns di Muçane e S. Marie la Lungje. Une feride mortâl al paisaç ben visibile ancje ai turiscj che a transitin dilunc de strade regjonâl 352 e la autostrade A23 viers Palme e Grau.
4. L’eletrodot al lenç il Foladôr di Vile Rubini a Merlane, un edifici storic costruît intal 1834 e ristruturât di pôc par deventâ sede elegante par congrès fin a 450 puescj. Un svicinament che al dimostre cun cuâl dispresi dai invistiments fats dal teritori pal disvilup turistic e vedi agjît Terna. La struture e lenç ancje Clauian, tra i borcs rurâi pluI biei di Italie, e Palme, patrimoni de umanitât Unesco.
5. Tra Listize e Basilian, si viôt benon la devastazion paisagjistiche prodote dal eletrodot di Terna. Cjalant dal alt, intune des zonis agrariis plui sioris e fertilis de regjon, il paisaç che al conte di une storie milenarie di lavôr
dai cjamps, al è cancelât e dominât de linie eletriche che in tancj lûcs e impedìs ancje la vision dal arc alpin.
6. La centrâl eletriche di Udin ovest, a cjaval dai teritoris comunâi di Basilian e Pasian di Prât, e je la code dal “mostri”. La code parcè che il fin di cheste infrastruture al è fâ afârs impuartant energjie dal forest bande l’interni de Italie. No covente aes impresis furlanis, no nus puarte nissun vantaç tarifari, al zove dome ai dividents di Terna.


text:
NO SON PERAULIS PAR VECJOS. Lis gnovis peraulis spiegadis ai nonos
Mandi nono!
Mandi Bete! Ce stâstu simpri a mateâ cun chel computer?
Al è pal gno blog. Mi stavi dismenteant di paiâ l’hosting!
Osti ce? Ce isal sucedût?
Che no lu vevi paiât!
Ma ce?
L’hosting!
No sta a rabiâti cun me, cumò!
Cui isal rabiât, nono?
E ce mût isal di rispuindi, alore? Ti ai dome domandât ce che tu âs di paiâ!
Ti lu ai dite bielzà: l’hosting!
No tu âs di paiâ un osti, ma ti sêstu dismenteade di paiâlu?
Ma no un osti, nono, l’hosting!
E ce osti isal chest Osti?
Al è il servizi che tu âs di comprâ cuant che tu fasis un sît internet. Tu pais une aziende che ti ten lis pagjinis intun server, cussì ducj chei che a van su internet a puedin viodilis.
Ce? Âstu di paiâ un par che ti tegni cualchi sfuei?
Ma no son sfueis, nono, a son pagjinis web!
Sfueis, pagjinis… no ti bastavie une cartelute, une scansie, cence lâ a paiâ un osti?
Cumò ti spieghi, nono: a son pagjinis eletronichis. Chei che mi ufrissin l’hosting a tegnin i dâts tal lôr server.
Ce ur servie?
No, “servie”, nono, il server! Al è une machine, une sorte di computer, che e ten dentri ducj i dâts, lis pagjinis eletronichis. Se tu lis tegnis dutis tal to computer, tu lis puedis viodi dome tu, invezit se tu lis metis su chei servers li, lis puedin viodi ducj.
Biele robe! Tu pais cualchidun par tignîti doi sfueis, e cun di plui chel ju fâs viodi a ducj!
Ma mighe di scuindon! O soi jo che o vuei che ducj a puedin viodi il gno sît, lei ce che o scrîf, cjalâ lis fotos!
Ai miei timps, frute, no jerin ducj Ai miei timps, frute, no jerin ducj chescj striaments. Vevistu voie di fâ savê a ducj alc che tu vevis fat? Tu lu disevis a Luise, ta la ostarie, e fate! No tu vevis sigûr di paiâle. Anzit, se chel che tu contavis al jere avonde interessant, ti ufrive un tai jê! Crodimi, frute, chel “hosting” mi somee propite un servizi dal osti. ❚
Bete di Spere


text:
Font energjetiche rotamade
7 coments On Font energjetiche rotamade
-
Jo lu induvini, invezit, ninin il gno ostîr, ma no lu pant par vie che o soi la prime a jessi par aiar di chêl che o 'nd ài let! Inta chel biroc o soi lade a scuele ancje jo fintremai che in cjase no vin podût vê un bici in dôi (gno fradi al guidave e jo lu imbraçavi sentade sul puartepacs daûr cuntun cussinut sot dal cul). A cjase daspò la scuele o rivavin tor lis cuatri parcè che il nestri cjasâl al jere l'ultin, il cjaval al jere ancjemò plui bols dai timps de conte, il vjeri che al tignive juste le brene, cjapiel fracât sul cjâf, nu lu ài MAI viodût in muse, gjachete di fustagn e…ancje jo cul ricuart mi impensi di vê viazât suntun cjar dal Far West…Se o podes mi plasares meti "biele!" un miliart di voltiis!!!
-
-
-
Al è Franco Vigo, al jere za jenfri chestis pagjinis cul gno ricuart di trop che mi plaseve lèi e dal "colp che mi 'nd à trât" devant dal balcon de biblioteche de sô famee intal viodi. Imbambolade jo,ducj chêi zentenârs di libris mi 'nd àn stramurtide: daspo agnorum Marisa, sô sûr, mestre di gno fradi piçul, mi 'nd à ricognossude intun discount e di lì o vin començât a sintisi par telefon cun je e par e-mail cun lui…O soi come une sûr braurose di un fradi che no 'nd ài mai viodût ma insiemi o savin di vê dai ricuarts in comun


text:
✽✽ Il dirit ae identitât no si trate cun nissun. Il risultât al è li, denant dai voi. A son i numars a fevelâ clâr. E alore mi somee dome une forme di sflocje inteletuâl rimpinâsi su parcè e parcò. E à vinçût la Serracchiani, al à pierdût Tondo. I grilins a tornin a jessi ce che a jerin prime, vâl a dî une fuarce di critiche radicâl che no tache masse chi in Friûl; la Lega e continue a pierdi vôts e influence, il Front Furlan al dimostre di jessi plui di alc in provincie di Udin. Bandelli e compagnie al respire dome a Triest.
✽✽ Che po dopo la politiche e sedi une vore lontane de int, al ven fûr dal viodi chê metât che no je lade a votâ.
E comande duncje la Serracchiani a Triest, e la zonte nomenade e riflet il so pinsîr: cirî di no vê rognis cui rapuarts teritoriâi, doi assessôrs par ogni provincie, e soredut nissun che al puedi dâ fastidi politic ae sô dominance, dividude cun doi proconsui, Bolzonello e Cosolini, cjale ce câs, ex e sindic di vuê di Pordenon e Triest. Pe bande plui impuartante de Regjon, ven a stâi la provincie di Udin, includude la mont, e je jê “il caric” che al conte.
✽✽ Po ben, cheste e je la fotografie, la curnîs invezit e je cheste definizion di competence che a àn volut dâi, par platâ la miserie politiche de zonte.
✽✽ O vin scrit prime dal risultât eletorâl che no jere grande diference tra i programs dai doi candidâts, ma ancje che la Serracchiani, e il Pd, no podevin lâ masse cuintri di chê leç sul furlan che a vevin votât e che almancul chê su la lenghe e su la scuele no saressin stadis tocjadis. Ma ancje chi, al sarà mût e mût di impegnâsi pe lôr atuazion.
✽✽ E no saran scusis, viodût il numar di conseîrs furlans che a son tal Palaç. Di chescj, cualchidun adiriture al è li ancje par indicazion dal moviment “Friûl diferent”. O fevelìn di Shaurli, mighe dal ultin dai elets, che a chest pont al à dutis lis pussibilitâts di dimostrâ la sô furlanetât.
✽✽ Starìn a viodi: nissune sieradure, ma nancje masse ligrie: il dissen di regjon triestine al larà indenant, parcè che chest al è il pinsîr dominant dai partîts talians.
✽✽ E noaltris? O dovìn tignì dûr sui principis, che al vûl dî no molâ di une virgule cuant che o viodìn che si met man ae economie, a struturis publichis e istituzionâls de Regjon, a scomençâ dal dibatit, une vore strumentâl, su lis provinciis e la lôr fin.
✽✽ Ma ancjemò plui impuartante e je la cuistion dal dirit, viodût che propri la çampe si proclame paladine di cheste pupilance.
✽✽ Il dirit ae identitât dal popul furlan no je dome tai libris di storie e gjeografie, no à di vê la aprovazion di cualchidun. Che po dopo chest dirit al vedi la pussibilitât di esprimisi in forme organizade, istituzionâl, politiche, al sta dome inte fuarce e te cussience dai furlans.
✽✽ E sul dirit no si trate, de Livence al Lusinç.
Dree Valcic
(L)Int Autonomiste / Autodeterminazion e dirits pai popui, uniche strade di pâsDree Valcic
✽✽ No podìn sigûr fâ fente che la vuere in Ucraine no dedi une serie di problemis intrigôs ancje aes fuarcis che si riclamin ae autodeterminazion dai popui e al ricognossiment dai dirits des minorancis etnichis. Prin di dut, ce che al è daûr a sucedi al è la ultime dimostrazion che chei problemis no […] lei di plui +
L'editoriâl / Macroregjons, une oportunitât di racueiAlessandro Ambrosino - Graduate Institute, Gjinevre
Lis strategjiis macroregjonâls a son la ultime “invenzion” UE par favorî la cooperazion teritoriâl. Trê di cuatri si incrosin in Friûl Intai ultins agns, la Union Europeane si è sfuarçade in maniere vigorose di vignî dongje di plui ai citadins e – su la fonde di chest cambi di rote – e à ricognossût une […] lei di plui +
La tiere e la grepie / 2022: An internazionâl de pescje artesanâl e de acuicultureAdriano Del Fabro – diretôr dal bimestrâl “SoleVerde”
Par une economie blu simpri plui sostignibile Lis Nazions Unidis a àn declarât il 2022 “An internazionâl de pescje artesanâl e de acuiculture” (Iyafa 2022), rimetint ae Fao il coordenament des ativitâts di sensibilizazion sul teme.◆ Il pes, i moluscs, i crustacis e lis alighis a son part ad implen des dietis, des ereditâts culturâls […] lei di plui +
Int di Cjargne / La sporte de spese a km zero a ‘La Polse’ di Chiara e MatteoMarta Vezzi
Di cualchi dì al è stât screât un gnûf servizi intal spaç e ristorant di Chiara e Matteo “La Polse di Cougnes” a Zui, indulà che si pues cumò cjatâ e comprâ prodots locâi. “La idee e je nassude pal fat che za nô intal ristorant o doprìn avonde materiis primis dal teritori – e […] lei di plui +
Il numar in edicule / Jugn 2022Dree Venier
Jugn 2022 – L’EDITORIÂL. La multiculturalitât e valorize il grant e il piçul / (L)INT AUTONOMISTE. Il pericul centralist al è tal Dna dai partîts talians / PAGJINE 2 – LA STORIE. Di Udin a Pesariis par promovi la mont e i prodots furlans / INT DI CJARGNE. Aziende Agricule Rovis Sabrina di Davài di […] lei di plui +
Austrie / La Universitât Popolâr che si indrece a dutis lis fassis di etâtBarbara Cinausero
Si Beate Gfrerer, 54 agns, che bielzà di 25 e je a cjâf de Volkshochschule (Universitât Popolâr) carinziane, e je stade nomenade “Carinziane de Zornade”. O soi stade par cinc agns in Carinzie e propit in cheste scuele o ai insegnât e o ’nt cognòs ben la organizazion. Juste in chel periodi si insaldave il […] lei di plui +


text:
1. Daûr di ogni peraule, di ogni inclinazion no si à di lâ, ma cun cautele e cun pazience si à di misurâ la robe seont Diu. Joi, cussì e je la nestre debilece, che di chei altris plui dispès al è il mâl che al ven crodût e dit, impì dal ben. I oms perfets però no crodin cun facilitât a dut ce che si dîs: chescj a san che la debilece umane e je puartade al mâl e masse sbrissote tes peraulis.
2. Al pant tant sintiment chel che nol è precipitôs di azion, che no si ustine tes sôs concezions, cussì come chel che nol va daûr di cualsisei peraule, che no ur fâs vignî in orele a di chei altris dut ce che al sint o che al crôt.
3. Conseiti cuntun om savi e laconic, e cîr di fâti inscuelâ di un che al è miôr di te, invezit di lâ daûr des tôs pensadis. La buine vite e fâs che un om al sedi savi seont Diu, e competent intune vore di cuistions. Plui un om al sarà umil in sè stes, e sometût a Diu, e plui al sarà savi e cuiet in dutis lis robis.


text:
Al è pôc ce scherçâ: o sin circondâts, e l’assalt finâl nol intardarà a rivâ. Il vôt dal Trentin e, par cierts viers ancje chel dal Sudtirôl, al à completade la formazion di chei che a assediin. Al ten, ancje se cun segnâi di indebiliment, il baluart de Volkspartei intes vals todescjis, ma, pal rest, nissun nol vignarà in socors de nestre autonomie.
Triest, cundut che e proclami unitât e specialitât regjonâl, fuarte de sô fuarce contratuâl rinovade detade dal disvilup dal puart, no môf dêt su lis competencis, se no concuardadis cun Lombardie e Venit. Chest al sucêt in ducj i setôrs, dal turisim ae scuele, de energjie ae sanitât.
Ma il virus de disgregazion – magari cussì no – al passe dentri dai nestris confins, e chest al sucêt cjolint vie gjeografie e storie. E no je cuistion dome di denominazions dai teritoris, ma di une campagne massice di disinformazion là che i tiermins Vignesie Julie o Venit orientâl, tant par fâ un esempli, a fuarce di jessi ripetûts in maniere cuasi ossessive, di falsetât si tramudin in veretâts, e in realtâts sinciradis.
Lis classis dirigjentis, de politiche ae economie, a àn fat fente di no acuarzisi di cemût che cheste tele di ragn e stes a planc fasint sù il Friûl, di cemût che i centris di comant a colassin cence fal in mans estraniis, justificant, in non di une globalizazion di no podê arestâ e “divine”, la svendite des nestris impresis, in cambi di un puest intai conseis di aministrazion.
La tiere, la aghe, la nestre salût a deventin marcjanziis di scambi par carieris ben paiadis, par un cidinôr compliç di une distruzion metodiche de nestre ricjece e de nestre identitât.
E a chest pont, cui pensaraial ancjemò che la autonomie e sedi un vantaç, che la specialitât e coventi pardabon a fâ lis robis miôr di chei altris? Tant al vâl finî intal cjalderon italic di chê republiche des bananis che e je daûr a nassi e che si profile al orizont.
Se ancje voaltris letôrs cjârs, le pensais cussì, o sin dal gjat, mangjâts e digjerîts. Nô, chest gjornâl, chei furlans che a crodin ancjemò inte dignitât di un popul, no i stin. ❚
Dree Valcic
(L)INT FURLANE. Rompi l’assedi............
Al è pôc ce scherçâ: o sin circondâts, e l’assalt finâl nol intardarà a rivâ. Il vôt dal Trentin e, par cierts viers ancje chel dal Sudtirôl, al à completade la formazion di chei che a assediin. Al ten, ancje se cun segnâi di indebiliment, il baluart de Volkspartei intes vals todescjis, ma, pal rest, nissun nol vignarà in socors de nestre autonomie.


text:
Categorie:Proverbis furlans
Vôs inte categorie "Proverbis furlans"
Cheste categorie e conten lis 12 pagjinis indicadis di seguit, suntun totâl di 12.
P
- Proverbis dal mês di Avost
- Proverbis dal mês di Avrîl
- Proverbis dal mês di Dicembar
- Proverbis dal mês di Fevrâr
- Proverbis dal mês di Jugn
- Proverbis dal mês di Lui
- Proverbis dal mês di Mai
- Proverbis dal mês di Març
- Proverbis dal mês di Novembar
- Proverbis dal mês di Otubar
- Proverbis dal mês di Setembar
- Proverbis dal mês di Zenâr


text:
Stefano Prioni, di Cantù (Co), al è un apasionât di fumuts e di cines horror. Zontant chestis passions nol podeve no deventâ colezionist di Dylan Dog, il fumut horror talian par ecelence.
Sgarfant ator par cjatâ edizions particolârs, al è specializât in chês, al à savût de traduzion par furlan dal numar 9 intitulât «Alfa e Omega» fate intal 1995 di un grup di volontaris vuidât di pre Gjulio Ziralt e jessût come suplement dal nestri sfuei. «Lu ai savût uns sîs mês indaûr e mi soi interessât subit par cjatâlu, parcè che o soi colezionist, ma ancje par vie des origjins dai miei nonos, di Sacîl: al è un toc unic, massime parcè che al è fat in lenghe furlane. O ai savût de sô esistence midiant cognossints furlans», nus conte Stefano, che nol è nome colezionist, ma al scrîf ancje su sîts specializâts. Il mês stât al à fat un toc su cheste sô “scuvierte” sul sît Ddcomics.it, dediât ai fan dal fumet, subit ricjapât di altris sîts e blog di colezioniscj.
In pôcs dîs la notizie e à fat il zîr de Rêt, trop valie une copie dal Dylan Dog par furlan?
«Prin di dut o ai di ringraziâ chei che mi àn judât par cjatâlu, nol è stât facil, ma se mi met… O vuei marcâ la gjentilece des personis contatadis, lis plui variis, e ancje des bibliotechis furlanis. Une copie in buinis condizions di “Alfa e Omega” e pues valê sui 250 euro. Des mês “indagjins” o ai podût stimâ che a ‘nd sedin stadis fatis uns centenâr, duncje la valutazion no à di someâ fûr dai semenâts: e je motivade dal numar piçul di copiis, dal fat che al sedi un prodot “uficiâl” cul permès dal editôr e ancje de sô cualitât. La cjarte e je di fat une otime patinade, chê che il stes Bonelli (l’editôr di Dylan Dog, ndr) al dopre pes edizions miôrs, tipo il “Dylandogon” dal Istât. Une cjarte che e reste blancje compagne par agnorums, no come chê des edizions normâls che e devente zale dopo di cualchi an»
E in gjenerâl il toc de tô colezion che al vâl di plui cuâl isal?
«Un numar speciâl jessût in zonte ae riviste des Feroviis “Amico treno”. In buinis condizions e cun la riviste dongje par dimostrânt la autenticitât (a son tantis trufis tal mont dal colezionisim, si à di stâ atents) al vâl 500 euro. Il prin numar di Dylan Dog origjinâl e in otimis cundizions – che oviementri o ai – al vâl sui 200-250 euro, ma za cul secont si cale a 40.»
Bonelli al à dât la autorizazion cence problemis: pensistu che si podarès fânt altris?
«Sigûr, magari! O marchi che il fat che Bonelli al vedi dât il permès no je robe di pôc, tancj altris progjets no lu àn vût. Al è par vignî fûr l’ultim film su DD: une sdrume di gadgets che si tachin a viodi ator no àn il permès dal editôr. Il lavôr par furlan al è di grande cualitât: un bon viatic par fânt altris.»
L’ARTICUL DI STEFANO
www.ddcomics.it/2010/04/05/dylan-dog-n-9-alfa-e-omega-in-lingua-friulana/
Dree Venier
Sindic jo mame / “La nestre int no à mai molât. Covente fâ, no lamentâsi, par saltâ fûr dal pantan”Walter Tomada
Alessandro Marangoni: la Aclif e deventarà istituzion di riferiment pai furlans “La Assemblee dai sindics furlans e je une realtât necessarie. E cul timp e deventarà ancjemò di plui un pont di riferiment pe identitât de nestre int”. Al è sigûr di chest Alessandro Marangoni, prin citadin di Dartigne, che al crôt tant inte Aclif […] lei di plui +
(L)Int Autonomiste / Autodeterminazion e dirits pai popui, uniche strade di pâsDree Valcic
✽✽ No podìn sigûr fâ fente che la vuere in Ucraine no dedi une serie di problemis intrigôs ancje aes fuarcis che si riclamin ae autodeterminazion dai popui e al ricognossiment dai dirits des minorancis etnichis. Prin di dut, ce che al è daûr a sucedi al è la ultime dimostrazion che chei problemis no […] lei di plui +
L'editoriâl / Macroregjons, une oportunitât di racueiAlessandro Ambrosino - Graduate Institute, Gjinevre
Lis strategjiis macroregjonâls a son la ultime “invenzion” UE par favorî la cooperazion teritoriâl. Trê di cuatri si incrosin in Friûl Intai ultins agns, la Union Europeane si è sfuarçade in maniere vigorose di vignî dongje di plui ai citadins e – su la fonde di chest cambi di rote – e à ricognossût une […] lei di plui +
Ricorence / Pier Pauli Pasolini om contraditori e segnâl di contradizionPre Toni Beline
Tal centenari de muart di Pier Pauli Pasolini o ripuartìn a tocs la tierce part dal libri scrit di Antoni Beline tal 1993 ‘Trilogjie tormentade’, che e rivuarde propit il poete di Cjasarse I. RISPIETÂ IL MISTERI DAL OMLa sience plui dificile e je la cognossince di se stes. E se al è grivi cognossi […] lei di plui +
Int di Cjargne / La sporte de spese a km zero a ‘La Polse’ di Chiara e MatteoMarta Vezzi
Di cualchi dì al è stât screât un gnûf servizi intal spaç e ristorant di Chiara e Matteo “La Polse di Cougnes” a Zui, indulà che si pues cumò cjatâ e comprâ prodots locâi. “La idee e je nassude pal fat che za nô intal ristorant o doprìn avonde materiis primis dal teritori – e […] lei di plui +
Il numar in edicule / Jugn 2022Dree Venier
Jugn 2022 – L’EDITORIÂL. La multiculturalitât e valorize il grant e il piçul / (L)INT AUTONOMISTE. Il pericul centralist al è tal Dna dai partîts talians / PAGJINE 2 – LA STORIE. Di Udin a Pesariis par promovi la mont e i prodots furlans / INT DI CJARGNE. Aziende Agricule Rovis Sabrina di Davài di […] lei di plui +


text:
Tancj comuns (Cjarlins, Flaiban, Flumisel, Listize, Merêt di Tombe, Muçane, Prissinins, Rivis Darcjan, Sedean, Tor di Zuin, Tramoçs Disot, Vît), cu la poie di Glesie Furlane, La Patrie dal Friûl e Radio Onde Furlane; il dut coordenât e organizât da “La Grame”.
E je cheste in struc la liste dai sogjets publics e privâts che a son daûr aes “Feveladis propedeutichis a Lezions di Autonomie”, une schirie di apontaments tra Otubar e Novembar che si davualzaran in Friûl.
Chi sot il program complet.
AUTONOMIE E AMINISTRAZION
Joibe ai 16 Otubar a lis 20.30 – Cjarlins – Sale Consiliâr, Ex Latarie
Cristian Sedran – Sindic di Muçane
Gianluca Falcomer – Sindic di Cint
Stefano Zannier – Assessôr Provinciâl di Pordenon
Alberto Bergamin – Ex Sindic di Migjee
Massimo Moretuzzo – Sindic di Merêt di Tombe
Moderadôr: Giorgio Cavallo
AUTONOMIE, LENGHE E CULTURE
Joibe ai 23 Otubar a lis 20.30 – Flaiban – Centri Sociâl
Romano Michelotti – Glesie Furlane
Marco Stolfo – Universitât di Udin
Franco Fabbro – Universitât di Udin
Aldo Colonello – Circul Culturâl Menocchio
Cantarutti Paolo – Coop di Informazion Furlane
Moderadôr: William Cisilino
AUTONOMIE E COMUNICAZION
Joibe ai 30 Otubar a lis 20.30 – Rivis Darcjan – Sale Consiliâr
Andrea Valcic – La Patrie dal Friûl
Antonio Banchig – Novi Matajur
Mauro Missana – Onde Furlane
Fulvio Romanin – Ensoul
Roberto Pensa– La Vita Cattolica
Moderadôr: Giovanni Bertoli
AUTONOMIE E ECONOMIE
Joibe ai 13 Novembar a lis 20.30 – Flumisel – Sale don Bison
Roberto Muradore – Cisl Udin
Graziano Tilatti – Confartigianato
Franco Soldati – Udinese calcio
Luigi Cortolezzis – Secab
Mirko Bellini – Cantina di Casarsa
Moderadôr: Ennio Scridel
AUTONOMIE, POLITICHE
E EUROPE
Joibe ai 20 Novembar a lis 20.30 – Merêt di Tombe – Sale Consiliâr
Sergio Cecotti – Convergenza per il Friuli
Marzio Strassoldo – Identità e innovazione
Cristiano Shaurli – Conseîr Regjonâl
Federico Simeoni – Conseîr provinciâl di Udin Front Furlan
Alessandro Carrozzo – Friûl Diferent
Moderadôr: Carlo Puppo.❚
✒ Redazion
A lezion di autonomie cu la Grame............
Tancj comuns (Cjarlins, Flaiban, Flumisel, Listize, Merêt di Tombe, Muçane, Prissinins, Rivis Darcjan, Sedean, Tor di Zuin, Tramoçs Disot, Vît), cu la poie di Glesie Furlane, La Patrie dal Friûl e Radio Onde Furlane; il dut coordenât e organizât da “La Grame”.


text:
Il Liet International al è la rassegne europeane plui impuartante di cjançons in lenghe minoritarie organizade zaromai dal 2002. Il leam jenfri Friûl e Frisie si è rinfuarcît simpri di plui, e la colaborazion e je cussì salde che si fevele di organizâ une finâl dal Festival a Udin tal 2011.
Impegnâts in prime linie par rivâ a chest obietîf a son il Progjet Suns e Radio Onde Furlane. Il percors al è ancjemò daûr a fâsi e par capî a ce pont che o sin o vin fevelât cun Leo Virgili, che i sta daûr par cont di Radio Onde Furlane, e cun Onno Falkena che, in plui di jessi un dai paris dal Liet International, al lavore te television frisone tant che dirigjent dal setôr multimediâl, e al è un otim cognossidôr di musiche in lenghis di minorance.
LA SITUAZION FIN CUMò_ Leo Virgili nus à spiegât cuale che e je la situazion. «O vin domandât ae Agjenzie Regjonâl pe Lenghe Furlane, di deventâ l’Ent a cjâf dal progjet SUNS che al met dongje cetancj ents locâi ma ancje associazions e sogjets privâts di dut il Friûl. O sin in spiete di une rispueste uficiâl che e varès di rivâ in curt.» Se la ARLeF e decidès di poiâ il progjet, si podarès organizâ pal mês di Setembar une semifinâl dal Liet Festival achì a Udin, pas fondamentâl par podê vê la finâl vere e proprie. La idee e je chê di publicâ un bant di concors dulà che a puedin partecipâ i artiscj che a doprin lis lenghis di minorance di Austrie, Italie, Slovenie e Svuizare. Une jurie internazionâl e sielzarà lis vot cjançons che a cjaparan part ae selezion finâl che si tignarà a Udin, il prin e il secont classificât a passaran di dirit al Liet International, che si davuelzarà ai 31 di Otubar a Leeuwarden, in Frisie.
ORGANIZADÔR_ A Onno Falkena invezit, i vin domandât sedi une opinion su la sene musicâl furlane, sedi cuâi vantaçs che e puartarès al Friûl une finâl dal Liet International, e lis rispuestis che nus à dât a son pardabon interessantis.
Il prin grup furlan che Onno al à cognossût e scoltât a son stâts i Mitili FLK, in France. «Mi son plasûts une vore: vivarôs, origjinâi, une misture interessante jenfri musiche tradizionâl e contemporanie e, soredut, une vore brâfs dal vîf». Ma si vise di ducj i grups di chenti che a àn partecipât al Liet Festival dal 2002, an de prime edizion, al 2008: Prorastar, Kosovni Odpadki, Arbe Garbe e, naturalmentri, i Carnicats che a àn puartât la marilenghe fintremai al circul polâr. Soredut i Arbe Garbe a àn lassât il segn te television svedese e te citât di Östersund.
FURLANS SIMPRI PRESINTS_ La jurie e à sielzût ogni an un grup furlan, propit in gracie de cualitât e de origjinalitât de lôr musiche. Ancje intai ultins agns, cundut che il numar di cjançons di scoltâ e di selezionâ al è cressût une vore, i furlans a son simpri stâts presints. «Al è pardabon un plasê lavorâ cui furlans» al dîs Onno, «a àn capît dal principi parcè che o vin organizât il Festival, che dongje dal idealisim al è un mieç par valorizâ lis professionalitât e par promovi in maniere positive e moderne lis lenghis e lis culturis mancul pandudis. Po dopo i furlans a son simpri stâts presints e «gjenerôs» ancje tai afterparty…».
CULTURE VIERTE_ Par Onno Falkena la musiche furlane e je interessante parcè che e sint de influence di altris realtâts. Chest al prove che si trate di une culture vierte: dongje a valorizâ lis nestris peculiaritâts, o vin gust di cognossi e di miscliçâsi cu la musiche di chei altris. Un amôr pe patrie, pal so patrimoni artistic e culturâl, e tal stes timp, la volontât di cressi e di sperimentâ robis gnovis. Cheste cumbinazion interessante, Onno le cjate soredut tes produzions di Loris Vescovo e Lino Straulino, ma ancje tal lavôr di R.esistence in Dub, Arbe Garbe e Radio Zastava e, passant dai grups aes etichetis, te ativitât de Nota Records, che e prodûs artiscj di nivel internazionâl.
Ancje in confront cu la sene europeane, la musiche furlane e je dinamiche, si ben che ogni minorance e à une situazion difarente. Par esempli i Sámi dal nord de Scandinavie, cundut che a son dome 50.000, a àn une vore di artiscj, ancje di cualitât, cuntun bon sucès ancje fûr dal lôr paîs. Al contrari, in Scozie la situazion e je cetant plui dificile, lis cjançons a son dome chês tradizionâls, no je une produzion contemporanie. Onno al crôt che ae nestre musiche i mancji dome un artist che al vei un sucès internazionâl, un tic come che al è sucedût tai Paîs Bas al grup frison Twarres, che al è rivât prin te top 50 olandese, devant di grups come i U2. Pe imagjine de lenghe jenfri i zovins chest al vâl plui di cetantis altris azions di tutele.
PROMOZION_ Dut câs, il Liet Festival nol fâs ben dome ae musiche ma al zove ancje ae promozion dal paîs che lu ospite. «Fin cumò la manifestazion si è davuelte simpri tal nord Europe, e je ore che e rivedi a sud des Alps» – al spere Onno – «sei parcè che la sene musicâl e je une vore interessante, sei par promovi la citât di Udin come centri di cheste realtât. Cun di plui, il Festival al è un mieç pardabon eficaç par promovi un teritori: te prime edizion a jerin la BBC World e la CNN a fâ reportage e servizis. Une grande visibilitât pe citât di Ljouwert/Leeuwarden e pe Frisie, sore che pe lenghe e pe culture locâls».
Une ocasion che Udin e il Friûl no àn di lassâsi scjampâ. www.myspace.com/lietinternational
Federica Angeli
ATUALITÂT – Une ocasion di no pierdi............
Il Liet International al è la rassegne europeane plui impuartante di cjançons in lenghe minoritarie organizade zaromai dal 2002. Il leam jenfri Friûl e Frisie si è rinfuarcît simpri di plui, e la colaborazion e je cussì salde che si fevele di organizâ une finâl dal Festival a Udin tal 2011.


text:
«Chest diari al scomence cun cualchi an di ritart rispiet a cuant che o varès vût di partî sul Iter Aquileiense pe prime volte. Al jere il 2011: di in chê volte a vuê nol è plui gno pari, ma al è gno fi: Gian Carlo e Lorenzo si son passâts il testemoni te mê vite e chest viaç sul Troi di Aquilee al è ancje une maniere di fâ chel tocut di strade insiemi, che il destin no nus à permetût di fâlu prime».
E za cun chestis riis o vin capît di ce che si trate. Christian al à fate cheste lungje cjaminade di Grau fintremai a Madone di Mont, passant par Dael e Cormons e puartant cun se il ricuart dal pari mancjât di pôc e l’afiet dal fi di pôc vignût in chest mont.
Scuasi setantedoi chilometris, in cuatri tapis, che l’autôr nus es mostre suntune piçule mape.
Un pelegrin, in sumis, un pelegrin tant che chei di une volte che a cirivin i lûcs de fede, basilichis, glesiis e gleseutis (Sante Eufemie, Barbane, Sant Quarin…), ma in chel stes timp a profitavin par cjalâ la nature, la campagne, i nemâi, il cîl e la tiere, dut ce che al viveve ator di lôr.
Christian al zonte ancje la Storie, che lui al lei in clâf autonomiste par chel che al inten il Friûl e che i spieghe cun semplicitât a so fi, par mostrâi il troi che al varà di fâ ancje lui, cuant che al sarà grant (i sants Ermacure e Fortunât, il schisme dai trê cjapitui, la grande vuere e l’imperadôr Franz Joseph, Marie Bergamas, la emigrazion, la Ara Pacis di Migjee e v.i.).
E simpri presints a son i vons, clamâts cui lôr nons, scuasi par fâi capî al frut, simpri, di dulà che al ven, che lui al è il risultât di chês vitis che cumò no son plui.
Ma si pues dî che chest librut al è ancje une opare a plui mans. Par vie che a intervegnin altris autôrs a contâi alc a Laurinçut: pre Tonin Cjapelâr, Pauli Petiziol, Enos Costantini, Gabriêl Pellizzari e pre Roman Michelot.
E po, no si pues no segnalâ lis fotografiis che a ilustrin i paisaçs che il pelegrin al travierse cjaminant: dutis bielis, ma la plui biele di dutis e je chê di p. 106.
Lait a viodile. ❚
✒ Laurin Zuan Nardin
SIMPRI BOGNS. Christian Romanini, “Sul troi di Aquilee”, Pasian di Prât, 2015............
«Chest diari al scomence cun cualchi an di ritart rispiet a cuant che o varès vût di partî sul Iter Aquileiense pe prime volte. Al jere il 2011: di in chê volte a vuê nol è plui gno pari, ma al è gno fi: Gian Carlo e Lorenzo si son passâts il testemoni te mê vite e chest viaç sul Troi di Aquilee al è ancje une maniere di fâ chel tocut di strade insiemi, che il destin no nus à permetût di fâlu prime».


text:
Lodovico Ariosto (Reggio Emilia 1474-Ferrara 1533) al pues ben jessi indicât come un dai plui grancj autôrs dal Rinassiment talian. Fi di un cjapitani al servizi dai siôrs di Ferrara, la nobile famee dai Este, al cerce la crudeltât di Vignesie che, nemie antighe dai Este, e ocupe intal 1482 la citât di Rovigo, là che il pari di Lodovico al preste servizi tant che comandant de guarnigjon, e lu fâs presonîr, glotint ancje ducj i bens e i podês de sô int. E sarà cheste la ocasion par un trasferiment obleât a Ferrara, là che il zovin al frecuente la universitât par deventâ dotôr in leç. Ma la sô anime e je cjapade de bielece de leterature e dal spirt vivarôs dal teatri plui che dai cjapitui e des notis che si fasin penzis intai manuâi di dirit canonic e civîl. Cussì al bandone dispès il studi par lâ daûr des compagniis dai teatrants che a passin dispès intes placis di une citât che in curt e devente une des capitâls plui intrigantis de gnove culture umanistiche, une vision dal om e dal timp che e je daûr a sflorî in dute Europe, là che si cjantin la bielece, la armonie, la consonance universâl. Lodovico al preferìs di fat Ovidi a Justinian, e si bandone cun grande passion ae opare di Francesco Petrarca, strenzint leams cui grancj inteletuâi dal moment, in particolâr cun Pietro Bembo, salacor il plui grant teoric de ete rinassimentâl, che si cjate a stâ a Ferrara cul pari intun periodi che al va dal 1497 al 1499. In particolâr, l’an 1498 al rapresente pal Ariosto un svolt decisîf e profont: al jentre a ducj i efiets a servizi de famee dai Este, leantsi prin a Ercole I, il duche in persone, e po dopo a so fi Ippolito, il gardenâl. Al concludarà vite e cariere sot di Alfonso I, che al sarà bon di valorizâ il plui pussibil la anime talentuose di un servidôr cetant plui brâf a inmagâ la int cu la sô fantasie che no a jemplâ pergamenis e cjartis intai uficis aministratîfs dal Ducât. Il lavôr di segretari e di diplomatic di fat no i plâs: al sofrìs cheste cundizion che lu oblee a movisi di citât in citât, trascurant chel otium che invezit i varès permetût di dedicâsi dal dut ae amade leterature, ae poesie e ae dramaturgjie. Però lis ocasions, lis esperiencis, l’incuintri cuntune umanitât varie e plurâl cjatade vie pes stradis de Europe i daran la ande par cjatâ dentri di se la ispirazion che lu judarà a componi oparis mestris ricognossudis universalmentri, tant che l’“Orlando Furioso” (la prime edizion e fo stampade intal 1516, la ultime intal 1533, l’an de sô muart): un mont traviersât di damis, cavalîrs, armis e amôrs, come che al intone l’incipit dal poeme, un dai plui famôs di dute la leterature mondiâl. Ma no dome: ancje brigants e mâcs, striis e incjantaments, ostariis e cjistiei. Ducj cjapâts intal inseguiment di chê rose che e sta un moment a florî e ancje a murî. Bisugne jessi bogns di cjapâle sù ni masse adore ni masse tart, ma cuant che il moment al clame sot il cîl de lune. ❚
Sindic jo mame / “La nestre int no à mai molât. Covente fâ, no lamentâsi, par saltâ fûr dal pantan”Walter Tomada
Alessandro Marangoni: la Aclif e deventarà istituzion di riferiment pai furlans “La Assemblee dai sindics furlans e je une realtât necessarie. E cul timp e deventarà ancjemò di plui un pont di riferiment pe identitât de nestre int”. Al è sigûr di chest Alessandro Marangoni, prin citadin di Dartigne, che al crôt tant inte Aclif […] lei di plui +
(L)Int Autonomiste / Autodeterminazion e dirits pai popui, uniche strade di pâsDree Valcic
✽✽ No podìn sigûr fâ fente che la vuere in Ucraine no dedi une serie di problemis intrigôs ancje aes fuarcis che si riclamin ae autodeterminazion dai popui e al ricognossiment dai dirits des minorancis etnichis. Prin di dut, ce che al è daûr a sucedi al è la ultime dimostrazion che chei problemis no […] lei di plui +
L'editoriâl / Macroregjons, une oportunitât di racueiAlessandro Ambrosino - Graduate Institute, Gjinevre
Lis strategjiis macroregjonâls a son la ultime “invenzion” UE par favorî la cooperazion teritoriâl. Trê di cuatri si incrosin in Friûl Intai ultins agns, la Union Europeane si è sfuarçade in maniere vigorose di vignî dongje di plui ai citadins e – su la fonde di chest cambi di rote – e à ricognossût une […] lei di plui +
Ricorence / Pier Pauli Pasolini om contraditori e segnâl di contradizionPre Toni Beline
Tal centenari de muart di Pier Pauli Pasolini o ripuartìn a tocs la tierce part dal libri scrit di Antoni Beline tal 1993 ‘Trilogjie tormentade’, che e rivuarde propit il poete di Cjasarse I. RISPIETÂ IL MISTERI DAL OMLa sience plui dificile e je la cognossince di se stes. E se al è grivi cognossi […] lei di plui +
Int di Cjargne / La sporte de spese a km zero a ‘La Polse’ di Chiara e MatteoMarta Vezzi
Di cualchi dì al è stât screât un gnûf servizi intal spaç e ristorant di Chiara e Matteo “La Polse di Cougnes” a Zui, indulà che si pues cumò cjatâ e comprâ prodots locâi. “La idee e je nassude pal fat che za nô intal ristorant o doprìn avonde materiis primis dal teritori – e […] lei di plui +
Il numar in edicule / Jugn 2022Dree Venier
Jugn 2022 – L’EDITORIÂL. La multiculturalitât e valorize il grant e il piçul / (L)INT AUTONOMISTE. Il pericul centralist al è tal Dna dai partîts talians / PAGJINE 2 – LA STORIE. Di Udin a Pesariis par promovi la mont e i prodots furlans / INT DI CJARGNE. Aziende Agricule Rovis Sabrina di Davài di […] lei di plui +


text:
Pal Dantedì, la zornade nazionâl par Dante Alighieri ch'e cole ai 25 di Març, la Societât Filologjiche Furlane us propon di tornâ a viodi la leture di "La Vite gnove" inte traduzion furlane di Aurelio Venuti.
Une leture ch'e je stade fate te cort di Palaç Mantica a Udin in Setembar dal 2021, pai sietcent agns de muart dal grant poete toscan, inte suaze di UdinEstate e in colaborazion cul Teatri Stabil Furlan.
Cun Matteo Venier e i atôrs Manuel Buttus, Paolo Mutti, Marta Riservato.
Regjie di Carlotta Del Bianco.
L'incuintri si pues tornâ a viodilu in cheste pagjine, fracant su la freçute
La Vita nova e je un libello che Dante al à componût subite dopo la muart di Beatrice (1290), metint adun tocs di prose e poesiis, daûr l'esempli dai prosimetris de ete di mieç. Il librut si divît in 42 cjapitui e al conten 31 lirichis, tiradis fûr de produzion dal autôr di zovin. I pas di prose a àn sedi la funzion narative di contâ i moments plui impuartants de vicende amorose che e leave Dante a Beatrice, sedi la funzion di coment e di spiegazion des poesiis, daûr il model de razo dai trovadôrs provenzâi. Ta cheste opare Dante al rielabore in mût une vore origjnâl e personâl esperiencis de culture dal so timp.
(test gjavât de Jentrade)


text:
Il furlan a scuele al zove ae lenghe, ae int e ancje ae scuele stesse. In gjenerâl, par ce che al tocje cualsisedi lenghe minorizade, la sô presince, il so ûs e il so insegnament tes scuelis a àn une impuartance di fonde inte suaze de metude in vore di azions di tutele e di politichis di planificazion linguistiche. Cun di plui, là che si cjate une minorance, il fat che a scuele la sô lenghe proprie si dopri e si insegni o mancul al permet di misurâ no dome il nivel des formis di tutele e di democrazie di chel Stât, ma ancjemò prin la cualitât e la bontâ dal servizi scolastic.
IL DECRET GELMINI_ Dirit ae istruzion e dirit ae lenghe si tegnin sù un cun chel altri: chest al vâl in teorie, ma ancjemò di plui inte pratiche, là che si zonte ancje la funzion des istituzions scolastichis tant che pont di riferiment par ogni singule comunitât locâl. Dut chest al salte fûr a clâr inte cronache furlane di chescj ultins mês, in particolâr intal Friûl orientâl. A Migjee al è sucedût che a son dome undis fruts che si son notâts pe prime classe te Scuele elementâr di chenti pal an 2011-2012. Chest fat al à puartât l’Istitût comprensîf di Romans, che di chel e fâs part ancje la scuele primarie di Migjee, a declarâ la impussibilitât di meti adun la prime classe e a proponi aes fameis di mandâ i lôr fruts in cualchi altri paîs de zone, daûr dal cussì clamât “Decret Gelmini” che al il fisse a cuindis arlêfs la cuote minime pe creazion di une gnove classe. Però chel stes Decret – il D.P.R. 81 dai 20 di Març dal 2009 – al previôt che «tes scuelis e tes sezions distacadis che a funzionin tai comuns di mont, tes isulis piçulis e tes areis gjeografichis là che si cjatin minorancis linguistichis a puedin vignî metudis adun, par ogni an di cors, classis cuntun numar di arlêfs plui bas di cuindis, ma plui alt di dîs». E Migjee al è un comun dulà che e je presinte la minorance linguistiche furlane, destinatarie di chê tutele che e ven proferide tal articul 6 de Costituzion e e je definide de Leç statâl 482 dal 1999.
MOBILITAZION A MIGJEE_ Di chescj aspiets, che a somein pardabon impuartants e no si capìs il parcè che l’Istitût comprensîf e l’Ufici scolastic regjonâl a mostrin di no tignî cont di lôr, si vise la int di Migjee. La Zonte e il Consei dal Comun e lis fameis dal paîs a cjapin cussience di chest fat, si confrontin cui rapresentants di altris istituzions, dai sindacâts, dal Comitât 482 e di chel pe autonomie e pal rilanç dal Friûl e si mobilitin par difindi la classe prime pal an 2011-2012 e duncje la scuele di chenti pal avignî, stant che la combinazion de jessude di disesiet fruts de classe cuinte par lâ tes mediis cu la mancjade costituzion de gnove prime a puartaressin ae sô sierade complete in pôc timp.
FIRMIS IN CONSEI REGJONÂL_ La risulte e je une petizion, firmade di 1040 di lôr, che ai 3 di Mai stâts une delegazion vuidade dal sindic di Migjee, Alberto Bergamin, e à sometût al Consei regjonâl par che al cjapi sù sul argoment une posizion clare, autorevule e risolutive. La cuistion e varès di vignî discorude in aule, dopo jessi stade frontade te VI Comission, tal mês di Jugn. Su la taule no son dome principis e dirits di fonde, ma ancje il significât e la fuarce de autonomie speciâl de Regjon.
Marco Stolfo
ATUALITÂT – La lenghe furlane e jude la scueleMarco Stolfo
Il furlan a scuele al zove ae lenghe, ae int e ancje ae scuele stesse. In gjenerâl, par ce che al tocje cualsisedi lenghe minorizade, la sô presince, il so ûs e il so insegnament tes scuelis a àn une impuartance di fonde inte suaze de metude in vore di azions di tutele e di politichis di planificazion linguistiche. Cun di plui, là che si cjate une minorance, il fat che a scuele la sô lenghe proprie si dopri e si insegni o mancul al permet di misurâ no dome il nivel des formis di tutele e di democrazie di chel Stât, ma ancjemò prin la cualitât e la bontâ dal servizi scolastic.


text:
Tropis voltis vino fevelât di profetis? O vin dite cetante reson che a vevin a dissegnâ il Friûl di vuê cul pinsîr di îr. Nol è un câs che si clamin profetis, ven a stâi che a mostrin lis robis prime che a sucedin. I predis di Glesie furlane, i scritôrs e i poetis, ducj a jerin dacuardi che dome salvant la identitât di un popul, chel furlan, si podeve sperâ in alc di miôr pal doman. In plui: dome tignint dûr sul spirt furlan si podeve frontâ la scomesse de modernitât.
Par chest, tancj che a fasevin a pueste confusion tra tradizion e conservazion, tra identitât e razisim, no son stâts a sintîju, anzit ur àn dât cuintri come che a fossin la espression plui rancurose de “jacquerie” o de restaurazion.
Po dopo, cualchidun al fevele di decressite, dut un colp chei stes che a sberlavin cuintri Beline, che i smicjavin a pari Turolt dome cuant che ur faseve comut, si cjatin a fâ osanna ai gnûfs filosofs e al lôr pinsîr.
O sin rivâts al pont che i sorestants talians, par cirî di tirâ fûr un cualsisei ideâl che al movi une sorte di cussience coletive, a àn spindût miliarts pes fiestis de unitât di Italie; che il guvier, par salvâ ce che si pues di chest stât, si presente cu la muse seriose e professionâl di Monti par fâ dismenteâ lis seradis di Arcore e la mangjadorie dai partîts.
Ma i furlans àno di fâsi fuarce cjalant ae storie di Rome, ai gnûfs teorics de economie o aes butadis dai “grilins”?
Nô o vin forsit tal nestri jessi furlans, la pussibilitât, chê tignince, par cjalâ il mont di vuê e cirî di comedâlu un pêl.
Mi visarai simpri di ce che mi à dit une volte Moni Ovadia: «Il Friûl al è un regâl di Diu ai furlans, ma stait in vuaite di no butâlu vie». Ancje i profetis a son un don dal Signôr, ma no son mai scoltâts. Tropis voltis no vino butât vie ce che nus pandevin?
Cumò che a son muarts, al somee che cualchidun al torni a pensâ che forsit a vevin reson, cumò che ancje il Friûl al è in pericul come popul, come istituzion e soredut che i siei zovins a tornin a viodi dongje la strade de emigrazion, cualchidun si impense di chei che a scrivevin: «Cence autonomie, cence autoguvier o sin destinâts a jessi simpri sotans». ■
DREE VALCIC
Sindic jo mame / “La nestre int no à mai molât. Covente fâ, no lamentâsi, par saltâ fûr dal pantan”Walter Tomada
Alessandro Marangoni: la Aclif e deventarà istituzion di riferiment pai furlans “La Assemblee dai sindics furlans e je une realtât necessarie. E cul timp e deventarà ancjemò di plui un pont di riferiment pe identitât de nestre int”. Al è sigûr di chest Alessandro Marangoni, prin citadin di Dartigne, che al crôt tant inte Aclif […] lei di plui +
(L)Int Autonomiste / Autodeterminazion e dirits pai popui, uniche strade di pâsDree Valcic
✽✽ No podìn sigûr fâ fente che la vuere in Ucraine no dedi une serie di problemis intrigôs ancje aes fuarcis che si riclamin ae autodeterminazion dai popui e al ricognossiment dai dirits des minorancis etnichis. Prin di dut, ce che al è daûr a sucedi al è la ultime dimostrazion che chei problemis no […] lei di plui +
L'editoriâl / Macroregjons, une oportunitât di racueiAlessandro Ambrosino - Graduate Institute, Gjinevre
Lis strategjiis macroregjonâls a son la ultime “invenzion” UE par favorî la cooperazion teritoriâl. Trê di cuatri si incrosin in Friûl Intai ultins agns, la Union Europeane si è sfuarçade in maniere vigorose di vignî dongje di plui ai citadins e – su la fonde di chest cambi di rote – e à ricognossût une […] lei di plui +
Ricorence / Pier Pauli Pasolini om contraditori e segnâl di contradizionPre Toni Beline
Tal centenari de muart di Pier Pauli Pasolini o ripuartìn a tocs la tierce part dal libri scrit di Antoni Beline tal 1993 ‘Trilogjie tormentade’, che e rivuarde propit il poete di Cjasarse I. RISPIETÂ IL MISTERI DAL OMLa sience plui dificile e je la cognossince di se stes. E se al è grivi cognossi […] lei di plui +
Int di Cjargne / La sporte de spese a km zero a ‘La Polse’ di Chiara e MatteoMarta Vezzi
Di cualchi dì al è stât screât un gnûf servizi intal spaç e ristorant di Chiara e Matteo “La Polse di Cougnes” a Zui, indulà che si pues cumò cjatâ e comprâ prodots locâi. “La idee e je nassude pal fat che za nô intal ristorant o doprìn avonde materiis primis dal teritori – e […] lei di plui +
Il numar in edicule / Jugn 2022Dree Venier
Jugn 2022 – L’EDITORIÂL. La multiculturalitât e valorize il grant e il piçul / (L)INT AUTONOMISTE. Il pericul centralist al è tal Dna dai partîts talians / PAGJINE 2 – LA STORIE. Di Udin a Pesariis par promovi la mont e i prodots furlans / INT DI CJARGNE. Aziende Agricule Rovis Sabrina di Davài di […] lei di plui +


text:
Par chei che no àn ben presint la figure di pre Pauli Varut, o publichìn un scrit di pre Michelot che nus conte di lui (Redazion)
1. Il gno prin incuintri cun pre Pauli:
Cuant che pre Pauli al è rivât in ‘Seminari come animadôr tal 1967 jo o jeri a Cjestelîr a tignî a ments i canais e no si sin incuintrâts. Il prin contat cun lui lu ai vût tai prins agns ’70 che o jeri za predi.
Al jere vignût a San Denêl dulà che o jeri capelan par une riunion. Di fat l’ufizi liturgjic de diocesi e veve organizât incuintris pai laics tes foraniis. Un conferenzîr al jere ancje pre Pauli.
Di cualchi timp lui al veve za tacât a tirâ dongje predis che si cjatavin setemanalmentri a Vasinis. In chê ocasion mi à morosât ancje me e o ai tacât a frecuentâ ogni lunis chest grop di predis. Dopo dal taramot, l’incuintri lu vevin trasferît te cjase di pre Tonin a Glemone.
Par me, chescj incuintris a son stâts di grant aiût: tant il fat di cjatâ predis che in amicizie si condivideve lis esperiencis de vite, de parochie, ma ancje il scuvierzi une leture dal vanzeli cuntun voli su la vite, vite personâl e vite di paîs. A son stâts agns biei, impuartants di formazion, di orientament come predi. A àn impostade la mê vite, mi àn dât elements e dimensions che il ‘Seminari nol veve rivât a dâmi.
2. Midiant di chest grop o ai cjapât contat cuntune altre realtât dal Friûl e de diocesi: chê che e faseve riferiment a pre Checo e ai predis cjargnei.
Cemût Pauli isal jentrât in contat e si isal svicinât a pre Checo? Lu conte lui, Pauli stes, tun intervent te Assemblee dai predis dal 1975. Al dîs:
«O cîr di spiegâus un moment la mê evoluzion su chê robe li (la cuestion furlane, contestade te assemblee di un grop di predis [n.d.r.]). Parcè che capint la evoluzion de anime di un om, si capìs un pôc l’animo des robis e no dome lis ideis.
Alore jo, a dîus il vêr, o ai començât a fâ atenzion a la int midiant un moviment di spiritualitât che si clame “Prado”. Cleric, o lavi in France cun bons. Ancel, che cualchidun di voaltris al à cognossût, e li nus judavin fuart a lei il Vanzeli e dopo sul Vanzeli a viodi cemût che si podeve fâ atenzion a la int…
Li o ai imparât a tornâ a la int e duncje a plombâ te int la teologjie, la spiritualitât e dut. Dopo, cun lôr simpri, o ai imparât a cognossi la int come categorie, come coletivitât, ven a stâi come popul, no la int come persone e vonde. …
Dopo o ai pensât tra di me: “Cjale, il stes discors che jo o sint al Prado e che o fâs dentri di me lu sint a fâ di cualchi predi mat, tant che o volês, balort, che si clame pre Checo e cualchidun dongje di lui”.
O ai començât a cjapâ contat cun lui e o ai viodût che lui e companie mi judavin e meti intal popul furlan chê sensibilitât, chei ategjaments spirituâi di preiere, di amôr, di atenzion a la int, che o vevi imparât tal “Prado”. Chest, ce mi aial permetût di fâ?
Mi à permetût di calâ tal gno popul chês categoriis gjenerichis che i vevi imparât in France, là che o soi stât, e dopo di scomençâ jo a atuâlis, a paiâ di persone».
3. Pre Checo e pre Pauli a son stâts tra i protagoniscj plui ferbints de Assemblee di 40 agns indaûr. La linie di pre Pauli, plui spirituâl e la linie di pre Checo plui culturâl, storiche, etniche… si son incuintradis, amalgamadis e svilupadis tal moviment di Glesie Furlane. Al cîr di fâ in maniere che la fede e cjapi il savôr de nestre tiere, de nestre int, no par imboconâle, ma par scuvierzi i vanzeli te vite, te nestre storie.
4. Tal timp dal taramot, al è sucedût un fat emblematic che al dimostre la fuarte personalitât di pre Pauli. Dopo la seconde grande sdramassade dai 11 di Setembar, a Osôf la int “di là da l’aghe” e bloche la comission parlamentâr rivade in visite te zone taramotade (13-15 di Setembar 1976). «È don Paolo ad interloquire con i parlamentari: “Noi non siamo ribelli, riconosciamo il potere, non quello che ci frega, ma quello che ci serve, e voi politici di destra, di centro e di sinistra, che proprio noi abbiamo votato in mezzo a queste macerie, dovete vergognarvi, voi e i vostri partiti, di quello che ci avete fatto patire». (AAVV. Friuli, un popolo tra le macerie, p. 85, Borla)
5. La grandece di Pauli, la sô spiritualitât profonde le à mostrade dute interie te sô malatie. Su la flôr de vite, inamorât de vite come che al jere lui, al à vude la gracie di acetê e di distacâsi di chest mont cence pierdi la serenitât di fonde, la fiducie tal Signôr. In chest al è stât dal dut diferent di pre Checo che denant de malatie al à vude une reazion dal dut contrarie, almancul esternementri.
6. Ce restial dal sô jessi stât predi e om?
La stesse domande o pues fâle: Ce restial di gno pari, di mê mari? Ce restial di ognidun di nô?
Ce che Pauli al à semenât in nô, te int, in chei che al à cognossût, no si è pierdût. Al reste l’insegnament, l’esempli, la impostazion, la fede come “la robe plui preziose da vite” (Testament), la gole di cognossi il Signôr par cognossi miôr la vite… e chest si lu comuniche, si lu passe a altris e cussì o pensi che nuie si strace, nuie al va pierdût. Come la semence che e mûr par produsi. ❚
pre Roman Michelot
Ricuart di pre Pauli Varutti............
Par chei che no àn ben presint la figure di pre Pauli Varut, o publichìn un scrit di pre Michelot che nus conte di lui (Redazion)